EURÓPSKA KOMISIA V Bruseli29. 6. 2017 COM(2017) 343 final 2017/0143(COD) Návrh NARIADENIE EURÓPSKEHO PARLAMENTU A RADY o celoeurópskom osobnom dôchodkovom produkte (PEPP) (Text s významom pre EHP) {SWD(2017) 243 final}

{SWD(2017) 244 final}



DÔVODOVÁ SPRÁVA 1.KONTEXT NÁVRHU 1.1.Dôvody a ciele návrhu V celej Európskej únii (EÚ) si jednotlivci, ktorí si chcú zabezpečiť doplnkový zdroj svojich dôchodkov, sporia na dôchodok mnohými rôznymi spôsobmi, napríklad investovaním do nehnuteľností, životného poistenia a iných dlhodobých investičných produktov. Osobné dôchodkové produkty sú ďalšou možnosťou. Trhy s dôchodkovými produktmi sú však rozvinuté nerovnomerne a cenová dostupnosť osobných dôchodkových produktov v EÚ je rôznorodá. Ľudia, ktorí si chcú sporiť na dôchodok, potrebujú väčší výber vhodných osobných dôchodkových produktov, ktoré sa opierajú o investície založené na kapitálových trhoch. Ďalšou výzvou verejnej politiky je potreba zabezpečiť dlhodobú dostatočnú úroveň dôchodkového príjmu ako kombinácie štátnych dôchodkov, zamestnaneckých dôchodkov a osobných dôchodkov. Fragmentácia trhu bráni poskytovateľom osobného dôchodkového zabezpečenia maximalizovať diverzifikáciu rizika, inovácie a úspory z rozsahu. Obmedzuje sa tým výber a atraktívnosť a vedie to k zvýšeným nákladom sporiteľov na dôchodok. Takisto sa tým prispieva k nedostatku likvidity a hĺbky na kapitálových trhoch v porovnaní s inými jurisdikciami, ako sú napríklad Spojené štáty americké, kde dôchodkové fondy zohrávajú dôležitejšiu úlohu v pozícii inštitucionálnych investorov. Navyše, niektoré existujúce osobné dôchodkové produkty majú nedostatočné vlastnosti a ich dostupnosť a cezhraničná prenosnosť sú obmedzené, pričom sa sotva vyskytne nejaká cezhraničná aktivita poskytovateľov alebo sporiteľov. Iniciatíva EÚ v oblasti osobných dôchodkov by preto mohla doplniť súčasné rozličné pravidlá na úrovni EÚ a vnútroštátnej úrovni vytvorením celoeurópskeho rámca pre dôchodky v prospech jednotlivcov, ktorí chcú využiť túto ďalšiu možnosť sporenia. Tento rámec nenahradí ani neharmonizuje existujúce vnútroštátne osobné dôchodkové systémy. Jednotlivcom ponúkne nový dobrovoľný rámec na účely sporenia zabezpečením dostatočnej ochrany spotrebiteľa pri zohľadnení základných vlastností produktu. Zároveň bude rámec dostatočne flexibilný na to, aby rôznym poskytovateľom umožnil prispôsobiť produkty ich obchodnému modelu. Podporí poskytovateľov, aby vhodným spôsobom v dlhodobom horizonte investovali do reálnej ekonomiky, najmä do infraštruktúrnych projektov a spoločností, čím sa budú napĺňať dlhodobé záväzky vo vzťahu k celoeurópskemu dôchodkovému produktu (ďalej len „PEPP“). Celkovo sa na základe návrhu vytvorí označenie kvality pre osobné dôchodkové produkty v EÚ a zvýši dôvera medzi spotrebiteľmi. Povedie k tomu, že spotrebitelia budú mať väčší výber medzi poskytovateľmi, a zabezpečí rovnaké podmienky pre poskytovateľov. Návrh môže takisto prispieť k vytvoreniu jednotného trhu s osobnými dôchodkami a podporiť hospodársku súťaž medzi poskytovateľmi v prospech spotrebiteľov. V akčnom pláne Komisie pre úniu kapitálových trhov zo septembra 2015 sa uvádza, že voliteľný európsky osobný dôchodok by mohol poskytnúť regulačný vzor založený na primeranej úrovni ochrany spotrebiteľa a poskytovatelia dôchodkového zabezpečenia by sa mohli preň rozhodnúť v rámci svojej ponuky produktov v celej EÚ. Väčší európsky trh s dôchodkami „tretieho piliera“ by zároveň podporil ponuku finančných prostriedkov pre inštitucionálnych investorov a investície do reálnej ekonomiky. V akčnom pláne Komisia takisto oznámila, že posúdi možnosti politického rámca pre vytvorenie úspešného európskeho trhu s jednoduchými, efektívnymi a konkurencieschopnými osobnými dôchodkami, a určí, či sú na podporu tohto trhu potrebné právne predpisy EÚ. Európsky parlament vo svojom uznesení z 19. januára 2016 vyjadril znepokojenie nad nedostatkom dostupných a atraktívnych (dlhodobých) investičných, nákladovo efektívnych a vhodných sporiacich produktov pre spotrebiteľov. Európsky parlament zdôraznil, že „treba podporovať prostredie, ktoré stimuluje inovácie finančných produktov, vytvára väčšiu rozmanitosť a prínosy pre reálnu ekonomiku a poskytuje zvýšené stimuly pre investície, a ktoré tiež môže prispieť k zabezpečeniu primeraných, bezpečných a udržateľných dôchodkov, napríklad vypracovaním celoeurópskeho dôchodkového produktu (PEPP), s jednoduchým transparentným dizajnom“, pričom zopakoval potrebu pestrosti výberu pre investorov a spotrebiteľov. V júni 2016 Európska rada vyzvala na „rýchly a rozhodný pokrok s cieľom zabezpečiť ľahší prístup podnikov k finančným prostriedkom a podporovať investície do reálnej ekonomiky prostredníctvom napredovania v cieľoch únie kapitálových trhov.“ V septembri 2016 Komisia vo svojom oznámení s názvom „Únia kapitálových trhov – urýchlenie reformy“, v kontexte silnej podpory pre akčný plán na vybudovanie únie kapitálových trhov vyjadrenej Európskym parlamentom, Radou a zainteresovanými stranami, uviedla, že „zváži návrhy na jednoduchý, efektívny a konkurencieschopný osobný dôchodkový produkt EÚ“. Následne Komisia vo svojom oznámení o preskúmaní akčného plánu na vybudovanie únie kapitálových trhov v polovici trvania oznámila „legislatívny návrh o celoeurópskom osobnom dôchodkovom produkte (PEPP) do konca júna 2017. Tento návrh položí základy bezpečnejšieho, nákladovo efektívnejšieho a transparentnejšieho trhu s cenovo dostupnými a dobrovoľnými úsporami osobných dôchodkov, ktoré možno spravovať v celoeurópskom meradle. Uspokojí potreby ľudí, ktorí chcú svoje dôchodkové úspory lepšie zhodnotiť, bude riešiť demografickú výzvu, doplní existujúce dôchodkové produkty a systémy a zvýši nákladovú efektívnosť osobných dôchodkov tým, že poskytne vhodné príležitosti na dlhodobé investície pre dôchodkové úspory“. Tento návrh rámca PEPP zahŕňa doplnkový dobrovoľný systém, ktorý má existovať popri vnútroštátnych režimoch a ktorý poskytovateľom umožní vytvoriť osobné dôchodkové produkty v celoeurópskom meradle. Jeho cieľom je presmerovať väčší objem úspor domácností od tradičných nástrojov, akými sú napríklad sporiace účty, ku kapitálovým trhom. Cieľom návrhu je zabezpečiť, aby si spotrebitelia boli plne vedomí kľúčových vlastností produktu. Pokiaľ ide o investičnú politiku, spotrebitelia budú mať voľbu medzi bezpečnou štandardnou investičnou možnosťou a alternatívnymi možnosťami s rôznymi profilmi rizika a návratnosti. Spotrebitelia budú mať úžitok z prenosnosti v rámci celej EÚ, z plnej transparentnosti nákladov PEPP a z možnosti zmeniť poskytovateľov (s hornou hranicou nákladov na zmenu). Pokiaľ ide o poskytovateľov, cieľom návrhu je umožniť širokej škále z nich (bankám, poisťovniam, správcom aktív, zamestnaneckým dôchodkovým fondom, investičným firmám) ponúkať PEPP a zabezpečiť rovnaké podmienky. PEPP vrátane poradenstva by sa mohol poskytovať online a nevyžadoval by sieť pobočiek, čím by sa umožnil ľahší prístup na trh. Pravidlá pre udeľovanie povolení by poskytovateľom umožnili vstupovať na nové vnútroštátne trhy. Štandardizácia kľúčových vlastností by mala takisto obmedziť náklady poskytovateľov a pomôcť im združovať príspevky z rôznych vnútroštátnych trhov, aby mohli aktíva smerovať do celoeurópskych nástrojov. Pružnosť v súvislosti s ďalšími vlastnosťami, ako sú napríklad podmienky pre akumuláciu dôchodkových príspevkov, má spotrebiteľom umožniť získať prospech z vnútroštátnych daňových stimulov dostupných v členskom štáte, v ktorom majú pobyt pod podmienkou, že poskytovatelia prispôsobia PEPP vnútroštátnym kritériám pre daňové stimuly. S cieľom podporiť členské štáty, aby pre PEPP poskytli daňovú úľavu, Komisia spolu s týmto návrhom prijala odporúčanie pre daňový režim pre osobné dôchodkové produkty vrátane PEPP. 1.2.Súlad s existujúcimi ustanoveniami v tejto oblasti politiky V oblasti dôchodkov EÚ v posledných rokoch prijala tieto hlavné iniciatívy:

·smernicu z roku 1998 týkajúcu sa zabezpečenia doplnkových dôchodkových práv zamestnaných a samostatne zárobkovo činných osôb pohybujúcich sa v rámci spoločenstva, ·smernicu z roku 2014 o prenosnosti doplnkových dôchodkových práv,zameranú na podporu mobility pracovníkov tým, že sa obmedzujú prekážky, ktoré vznikajú v dôsledku určitých pravidiel o zamestnaneckých dôchodkoch, ·smernicu z roku 2016 o inštitúciách zamestnaneckého dôchodkového zabezpečenia (IZDZ), ktorá posilňuje riadenie a správu, zverejňovanie informácií a cezhraničné požiadavky na zamestnanecké dôchodkové fondy. Medzi ďalšie nelegislatívne opatrenia prijaté Komisiou v oblasti dôchodkov patrí projekt „Sleduj svoj dôchodok v Európe“, ktorým sa navrhuje vytvorenie európskej služby sledovania s cieľom pomôcť ľuďom sledovať informácie o ich dôchodkových právach v členských štátoch, a projekt RESAVER. Návrh rámca PEPP nemá vplyv na tri smernice uvedené vyššie, keďže tie sa zameriavajú na zamestnanecké dôchodky. Pokiaľ ide o nelegislatívne iniciatívy, rámec PEPP by sa mohol začleniť do budúcich projektov. 1.3.Súlad s ostatnými politikami EÚ Cieľom návrhu je zvýšiť mieru využívania osobných dôchodkových systémov v EÚ. Je v súlade s politikou EÚ spočívajúcou v podpore doplnkových dôchodkových sporení v snahe dosiahnuť primeranosť dôchodkov, ako sa stanovuje v bielej knihe Komisie o dôchodkoch z roku 2012. V tejto súvislosti sa v správe o primeranosti dôchodkov z roku 2015 dospelo k záveru, že nároky na vyšší dôchodok z doplnkových (t. j. zamestnaneckých a osobných) dôchodkových sporení by spolu s ďalšími opatreniami mohli zmierniť vplyv nižších dôchodkov z verejných systémov v niektorých členských štátoch. V ročnom prieskume rastu za rok 2017 sa uvádza, že široké pokrytie doplnkových dôchodkov (t. j. široká dostupnosť a zvýšená miera využívania) by mohlo zohrávať kľúčovú úlohu pri zabezpečení dôchodkového príjmu, najmä v prípadoch, keď dôchodky vo verejnom dôchodkovom systéme môžu byť neprimerané, a mali by sa podporovať vhodnými prostriedkami v závislosti od vnútroštátneho kontextu. Návrh je v súlade s politikou EÚ zameranou na posilňovanie ochrany spotrebiteľa, najmä vytvorením štandardnej investičnej možnosti s nízkym rizikom, vyžadujúcou úplnú transparentnosť pre sporiteľov PEPP, osobitne vo vzťahu k nákladom, a umožňujúcou sporiteľom zmeniť poskytovateľa s hornou hranicou nákladov na zmenu. 2.PRÁVNY ZÁKLAD, SUBSIDIARITA A PROPORCIONALITA 2.1.Právny základ Právnym základom pre tento návrh je článok 114 Zmluvy o fungovaní Európskej únie (ZFEÚ), ktorý umožňuje prijímať opatrenia na aproximáciu vnútroštátnych ustanovení, ktorých cieľom je vytvorenie a fungovanie vnútorného trhu. V súčasnosti fungovaniu vnútorného trhu s osobnými dôchodkami bráni vysoká miera fragmentácie medzi vnútroštátnymi trhmi a obmedzená úroveň prenosnosti osobných dôchodkových produktov. To môže jednotlivcom sťažiť uplatňovanie ich základných slobôd. Napríklad im môže byť znemožnené zamestnať sa alebo odísť do dôchodku v inom členskom štáte. Navyše, možnosť poskytovateľov využiť slobodu usadiť sa a slobodu poskytovať služby je obmedzená nedostatkom štandardizácie existujúcich osobných dôchodkových produktov. Návrh povedie k vytvoreniu celoeurópskeho produktu, ktorý je do veľkej miery štandardizovaný a dostupný vo všetkých členských štátoch, pričom spotrebiteľom poskytne príležitosť plne využívať vnútorný trh tým, že im umožní previesť dôchodkové práva do cudziny a ponúkne im väčší výber poskytovateľov, a to aj v iných krajinách EÚ. Návrhom sa harmonizujú základné vlastnosti PEPP: udeľovanie povolení, distribúcia (vrátane poskytovania informácií a poradenstva), investičná politika, zmena poskytovateľa a cezhraničné poskytovanie a prenosnosť. Návrh dopĺňa odporúčanie pre daňový režim pre osobné dôchodkové produkty vrátane PEPP. Má sa ním predísť situácii, keď sa v určitých členských štátoch na PEPP neuplatnia vnútroštátne daňové úľavy v prípadoch, keď základné vlastnosti produktu nespĺňajú všetky vnútroštátne kritéria pre daňovú úľavu. 2.2.Subsidiarita (v prípade inej ako výlučnej právomoci) Podľa článku 4 ZFEÚ sa činnosť EÚ zameraná na dokončenie vnútorného trhu musí posúdiť v kontexte zásady subsidiarity stanovenej v článku 5 ods. 3 Zmluvy o Európskej únii. Je potrebné posúdiť, či ciele návrhu nemôžu dosiahnuť členské štáty v rámci svojich vnútroštátnych právnych systémov (test nevyhnutnosti) a z dôvodu ich rozsahu a účinkov ich možno lepšie dosiahnuť na úrovni EÚ (test účinnosti). Po prvé, pokiaľ ide o test nevyhnutnosti, nekoordinované úsilie členských štátov na ústrednej, regionálnej alebo miestnej úrovni nemôže napraviť právnu fragmentáciu z hľadiska regulácie príslušného produktu, ktorá vedie k dodatočným nákladom poskytovateľov na dodržiavanie súladu a odradzuje od cezhraničnej aktivity. Právne predpisy EÚ v oblasti požiadaviek na distribúciu finančných produktov, ako je napríklad smernica o distribúcii poistenia, smernica o trhoch s finančnými nástrojmi (MiFID II) a nariadenie o štrukturalizovaných retailových investičných produktoch (PRIIPs), sa napríklad na väčšinu osobných dôchodkových produktov neuplatňujú, preto sa na takéto produkty vzťahujú vnútroštátne právne predpisy. Tým, že regulácia trhov s osobnými dôchodkovými produktmi sa ponecháva výlučne na vnútroštátne právne prepisy, medzi poskytovateľmi a sporiteľmi dochádza k informačnej asymetrii, najmä v cezhraničnom kontexte. V tomto súvislosti sporitelia nemusia mať dostatočnú vedomosť o skutočnej výkonnosti svojich osobných dôchodkových produktov či dokonca byť schopní zmeniť poskytovateľov. V prípade, že poskytovatelia na vnútroštátnej úrovni neposkytujú sporiteľom dostatočné informácie, môže to znížiť dôveru v poskytovateľov osobných dôchodkových produktov a vyústiť do menšieho počtu transakcií, nižšej úrovne účasti v systémoch dôchodkového zabezpečenia a do zlých rozhodnutí sporiteľov. Prenosnosť osobných dôchodkových produktov je predmetom obáv ľudí, ktorý sa sťahujú do inej krajiny EÚ, pričom si chcú ponechať rovnaký produkt a poskytovateľa. V súčasnosti ľudia sťahujúci sa do iného členského štátu nemajú inú možnosť, ako hľadať nový produkt ponúkaný určitým poskytovateľom v novom členskom štáte s výrazne odlišnými pravidlami, namiesto toho, aby si naďalej sporili vo svojom bývalom členskom štáte. Vnútroštátne daňové úľavy motivujú ľudí, aby si sporili na dôchodok, a sú kľúčovým prvkom pre podporu miery využívania osobných dôchodkových produktov. Strata týchto daňových výhod po presťahovaní do iného členského štátu je hlavnou prekážkou cezhraničnej prenosnosti osobných dôchodkových produktov. Tieto problémy s prenosnosťou nemôžu napraviť členské štáty konajúc samostatne. Po druhé, pokiaľ ide o test účinnosti, opatrenie na úrovni EÚ môže pomôcť napraviť dôsledky fragmentácie trhu, najmä z hľadiska nákladov. V prípade neprijatia opatrenia na úrovni EÚ je pravdepodobné, že skupiny aktív zostanú malé, obmedzené vnútroštátnymi hranicami a bez úspor z rozsahu, pričom naďalej by súťažili iba domáci poskytovatelia. Je preto nepravdepodobné, že jednotliví sporitelia budú mať úžitok z nižších cien a lepšieho sortimentu produktov, ktoré by boli dôsledkom zvýšenia efektívnosti a výnosov z veľkých skupín aktív. Fragmentácia je nákladná i pre poskytovateľov: rozdiely vo vnútroštátnej právnej úprave znamenajú dodatočné náklady na dodržiavanie predpisov. Obmedzená je motivácia poskytovateľov ponúkať produkty cezhranične, najmä z dôvodu vysokých nákladov. Oproti tomu sa očakáva, že štandardizovaný osobný dôchodkový produkt EÚ zníži náklady poskytovateľov vytvorením väčších skupín aktív. Z jednej štúdie napríklad vyplynulo, že rozdelenie fixných nákladov v rámci väčšej skupiny členov by znížilo administratívne náklady o 25 %. Vytvorenie legislatívneho rámca EÚ pre osobné dôchodky by znížilo náklady poskytovateľov dosiahnutím úspor z rozsahu, najmä vo vzťahu k investíciám a správe. Rámec EÚ pre osobné dôchodky by poskytovateľom uľahčil cezhraničné pôsobenie, keďže by im umožnil centralizovať určité funkcie na úrovni EÚ (namiesto spoliehania sa na miestne prevádzky alebo outsourcing). Po štandardizácii by pre poskytovateľov bolo ľahšie ponúkať dôchodkové riešenie korporátnym klientom, ktorí pôsobia v niekoľkých členských štátoch a ktorí pre svojich zamestnancov hľadajú osobný dôchodkový produkt pre celú EÚ. To by takisto mohlo viesť k zvýšeniu efektívnosti v distribúcii, napríklad využitím digitálnych kanálov na predaj osobných dôchodkov. Legislatívny rámec EÚ pre osobné dôchodky by mohol byť doplnený o politickú prácu EÚ v oblasti finančných technológií.

Rastúca miera využívania osobných dôchodkových produktov by pomohla zabezpečiť primeranú náhradu v budúcnosti ako doplnok štátnych a zamestnaneckých dôchodkov. Z väčšieho výberu bezpečných a vysokokvalitných osobných dôchodkových produktov majú prospech všetci pracujúci, a to bez ohľadu na to, či sú zamestnaní alebo samostatne zárobkovo činní, a bez ohľadu na to, či sa zamestnali v inom členskom štáte. Jednotný trh EÚ s osobnými dôchodkami by produkt sprístupnil širokej škále ľudí. Minimálne požiadavky na produkt stanovené v pravidlách EÚ by zabezpečili transparentnosť, jednoduchosť a bezpečnosť v prospech sporiteľov PEPP. Okrem toho by sa v ňom zohľadnila zvýšená mobilita občanov EÚ a čoraz flexibilnejšia povaha práce. 2.3.Proporcionalita Podľa zásady proporcionality obsah a forma opatrenia EÚ neprekročia rámec toho, čo je nevyhnutné na dosiahnutie cieľov zmlúv. V zásade je už teraz možné ponúkať osobné dôchodkové produkty vo všetkých členských štátoch. V porovnaní s ich trhovým potenciálom však neprispievajú k tomu, aby na kapitálové trhy smeroval dostatočný objem úspor a aby sa dosiahla únia kapitálových trhov. Navyše, vlastnosti niektorých existujúcich osobných dôchodkových produktov sú nedostatočné, ako je tomu aj v prípade rozvoja cezhraničnej prenosnosti a poskytovania osobných dôchodkových produktov. Politické možnosti stanovené v posúdení vplyvu pripojenom k tomuto návrhu zahŕňajú možnosť neprijatia opatrenia na úrovni EÚ, rámec PEPP a harmonizáciu vnútroštátnych osobných dôchodkových režimov. V rámci scenára bez opatrenia na úrovni EÚ by sa uvedené ciele nedosiahli. Harmonizácia vnútroštátnych režimov by naopak umožnila dosiahnuť dané ciele, avšak súčasne by si vyžadovala plnú harmonizáciu veľmi odlišných vnútroštátnych situácií – osobné dôchodky sú dobre rozvinuté v niektorých členských štátoch a v iných nie. Táto možnosť sa považovala za príliš zložitú na dosiahnutie daných cieľov. V tomto kontexte je vhodné navrhnúť rámec PEPP pre celú EÚ, ktorý by dopĺňal existujúce vnútroštátne režimy. V rámci posúdenia vplyvu sa takisto posúdili možnosti pre kľúčové vlastnosti PEPP a daňové dôsledky odporúčaných vlastností. Kľúčové vlastnosti týkajúce sa distribúcie, investičnej politiky, zmeny poskytovateľa a cezhraničných prvkov sa vytvorili na to, aby sa zabezpečila dostatočná ochrana spotrebiteľa a atraktívnosť rámca pre budúcich poskytovateľov PEPP. Napríklad v súvislosti s distribúciou by sa vo veľkom rozsahu uplatňovali sektorové pravidlá. Pokiaľ ide o investičnú politiku, v rámci štandardnej možnosti by sa stanovila požiadavka na zabezpečenie kapitálovej ochrany, avšak poskytovatelia by mohli navrhovať alternatívne investičné možnosti. Zmena poskytovateľov by bola povolená, avšak frekvencia zmeny by bola obmedzená. Pokiaľ ide o cezhraničnú prenosnosť a poskytovanie, odporúčaná možnosť je založená na metóde vytvárania vnútroštátnych zložiek pri zmene členských štátov (v súčasnosti využívanej niektorými inštitúciami zamestnaneckého dôchodkového zabezpečenia), zjednodušila by sa však ešte viac v prospech sporiteľov PEPP. Administratívna záťaž spojená s PEPP by bola obmedzená, keďže návrhom sa pridáva nová kategória produktov do existujúceho portfólia produktov, ktoré poskytujú poisťovne, dôchodkové fondy, investičné firmy, správcovia aktív a banky, pričom všetky tieto subjekty podliehajú regulačnému dohľadu príslušných vnútroštátnych orgánov v existujúcich regulačných rámcoch. Subjekty verejného sektora môžu poskytovateľom uložiť nové požiadavky na podávanie správ v súvislosti s poskytovaním PEPP a najmä monitorovať cezhraničnú distribúciu PEPP. Táto administratívna záťaž by mala byť primeraná rizikám cezhraničného poskytovania PEPP a umožniť monitorovanie trhu, zabezpečiť náležitý dohľad a prispieť k ochrane spotrebiteľa. 2.4.Výber nástroja V článku 114 ZFEÚ sa povoľuje prijatie aktov v podobe nariadenia alebo smernice. V tomto prípade sa nariadenie zvolilo z dôvodov uvedených nižšie. Po prvé, keďže nariadenie je priamo uplatniteľné vo všetkých členských štátoch, urýchlilo by sa ním zvyšovanie miery využívania PEPP a prispelo by k rýchlejšiemu riešeniu potreby väčšieho množstva dôchodkových sporení a investícií v kontexte únie kapitálových trhov. Po druhé, keďže návrh by harmonizoval základné vlastnosti PEPP, nesmú sa na ne vzťahovať špecifické vnútroštátne pravidlá, preto je v tomto prípade nariadenie vhodnejšie ako smernica. Všetky vlastnosti, na ktoré sa návrh nevzťahuje (napr. podmienky pre akumulačnú fázu), sa samozrejme budú riadiť vnútroštátnymi pravidlami. 3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU 3.1.Konzultácie so zainteresovanými stranami Od júla do októbra 2016 Komisia uskutočnila verejnú konzultáciu týkajúcu sa osobných dôchodkov v EÚ (vrátane verejného vypočutia), pričom celkovo bolo prijatých 585 príspevkov od širokej škály zainteresovaných strán. Z odpovedí vyplynul silný záujem fyzických osôb z celej EÚ o jednoduché, transparentné a nákladovo efektívne osobné dôchodkové produkty. V rámci verejnej konzultácie bola takisto vznesená požiadavka na spätnú väzbu od subjektov z praxe, pokiaľ ide o uskutočniteľnosť rámca EÚ pre osobné dôchodky vrátane PEPP. Celkovo sa domnievali, že rámec PEPP predstavuje vhodnú príležitosť na vytvorenie nového dôchodkového produktu, pričom niektoré subjekty z praxe sa už pripravujú na zavedenie PEPP. 3.2.Získavanie a využívanie expertízy Návrh vychádza zo štúdie týkajúcej sa európskeho osobného dôchodkového rámca, ktorú uskutočnila spoločnosť Ernst & Young v mene Komisie. Štúdia dokončená v júni 2017 mapuje najmä daňové požiadavky a ďalšie právne požiadavky uplatniteľné vo všetkých členských štátoch a posudzuje sa v nej trhový potenciál pre PEPP. Štúdia priniesla hlavný záver, že daňové režimy v EÚ sú značne rozdielne, čo si vyžaduje dostatočnú flexibilitu rámca EÚ pre PEPP s cieľom prispôsobiť vnútroštátne kritériá. Okrem toho sa v štúdii konštatuje, že v prípade PEPP hodnota trhu s osobnými dôchodkami narastie do roku 2030 z 0,7 bilióna EUR na 2,1 bilióna EUR s PEPP oproti 1,4 bilióna EUR bez PEPP (za predpokladu, že by sa pri PEPP využili existujúce vnútroštátne daňové stimuly pre osobné dôchodkové produkty). Návrh vychádza aj z technického vyjadrenia Európskeho orgánu pre poisťovníctvo a dôchodkové poistenie zamestnancov (EIOPA), ktoré sa týkalo rozvoja jednotného trhu EÚ s osobnými dôchodkovými produktmi. Toto poradenstvo vychádza zo skoršej predbežnej správy EIOPA s názvom „Smerom k jednotnému trhu s osobnými dôchodkami“. V technickom vyjadrení sa odporúča: ·zvolenie PEPP namiesto harmonizácie vnútroštátnych režimov a ·vymedzenie kľúčových vlastností PEPP na úrovni EÚ a ponechanie úpravy určitých ďalších daňovo citlivých prvkov na vnútroštátne právo. V súvislosti s kľúčovými vlastnosťami sa v rámci technického poradenstva odporúča najmä zahrnutie bezpečnej štandardnej investičnej možnosti a podrobných požiadaviek, pokiaľ ide o transparentnosť informácií poskytovaných sporiteľom PEPP. Návrh je v súlade s uvedenými odporúčaniami.

Napokon návrh vychádza: ·zo štúdie OECD s názvom „Stocktaking of the tax treatment of funded private pension plans in OECD and EU countries“ („Zhodnotenie daňového režimu pre financované súkromné dôchodkové plány v krajinách OECD a EÚ“), ·z projektu Komisie a OECD o zdaňovaní, finančných stimuloch a dôchodkových úspor, ·zo štúdie OECD s názvom „Core Principles of Private Pension Regulation“ („Hlavné zásady regulácie súkromných dôchodkov“) a ·zo štúdie, ktorú uskutočnila spoločnosť Oxera v súvislosti s postavením sporiteľov vo vzťahu k súkromným dôchodkovým produktom v 14 členských štátoch EÚ. 3.3.Posúdenie vplyvu Návrh týkajúci sa PEPP bol podporený kladným stanoviskom, ktorý vydal výbor pre kontrolu regulácie 22. mája 2017 po prvom negatívnom stanovisku vydanom 2. mája 2017. Výbor pre kontrolu regulácie vo svojich pripomienkach navrhol, aby sa posúdenie vplyvu viac zameralo na analýzu kľúčových vlastností PEPP, pričom bližšie porovnal vlastnosti PEPP s vlastnosťami existujúcich osobných dôchodkových produktov. Výbor pre kontrolu regulácie takisto požiadal o podrobnejšiu kvantifikáciu vplyvu možnosti PEPP a o vysvetlenie východiskových predpokladov. Tieto body sa v konečnej verzii posúdenia vplyvu riešia: ·podrobným opisom rôznych možností pre vlastnosti PEPP, ·vysvetlením, akým spôsobom sa inšpirujú existujúcimi osobnými dôchodkovými produktmi s najvyšším indexom penetrácie, ·kvantifikáciou dodatočných objemov vygenerovaných v dôsledku uvedenia PEPP na trh s osobnými dôchodkami a vplyvu na kapitálové trhy. Návrh je v súlade so závermi posúdenia vplyvu. Všeobecné politické alternatívy skúmané v rámci posúdenia vplyvu tvorili tieto možnosti: ·žiadne opatrenie na úrovni EÚ, ·rámec PEPP alebo ·harmonizácia vnútroštátnych osobných dôchodkových režimov. V rámci prvej možnosti by identifikované nedostatky stále pretrvávali (fragmentácia vnútroštátnych kapitálových trhov by zostala, vlastnosti existujúcich osobných dôchodkových produktov by boli nedostatočné a existovali by obmedzenia cezhraničnej prenosnosti a poskytovania). Na rozdiel od toho by tretia možnosť tieto nedostatky riešila. Zahŕňala by však aj harmonizáciu vnútroštátnych daňových režimov pre osobné dôchodky, čo by si vyžadovalo jednohlasnú podporu zo strany členských štátov. Okrem toho by poskytovateľom vznikli významné náklady: najprv by museli všetky svoje osobné dôchodkové produkty prispôsobiť novému režimu. Okrem toho sa tento režim môže priebežne výrazne líšiť od sektorových režimov, v rámci ktorých poskytovatelia distribuujú svoje ostatné finančné produkty. V rámci posúdenia vplyvu sa preto dospelo k záveru, že druhá možnosť je uprednostňovanou politickou možnosťou, keďže ponúka dodatočný harmonizovaný celoeurópsky rámec, ktorý dopĺňa existujúce vnútroštátne režimy a ktorým sa môžu napraviť identifikované nedostatky použitím cielených riešení, ktorými sa predchádza nadmerným nákladom na dodržiavanie predpisov. Rámec PEPP by mal pozitívny ekonomický vplyv. Podľa štúdie EY by viedol k nárastu spravovaných aktív na trhu s osobnými dôchodkovými produktmi do roku 2030 z 0,7 bilióna EUR na 2,1 bilióna EUR s PEPP oproti 1,4 bilióna EUR bez PEPP za predpokladu, že sa pre PEPP poskytnú daňové úľavy.

Bude mať aj pozitívny sociálny vplyv, keďže viac ľudí by si mohlo PEPP doplniť svoje ostatné zdroje dôchodkového príjmu, a tým zabezpečiť primeranejší dôchodok. Konkrétne bude mať väčší vplyv na pracovníkov v neštandardných zamestnaniach, na samostatne zárobkovo činné osoby a na mobilných pracovníkov, ktorí majú nedostatočný prístup alebo nemajú žiadny prístup k štátnym alebo zamestnaneckým dôchodkovým systémom. Pozitívny sociálny vplyv bude väčší v členských štátoch, v ktorých sú výber a miera využívania osobných dôchodkových produktov v súčasnosti obmedzené. Neočakáva sa žiadny významný vplyv na životné prostredie, aj keď výzva určená poskytovateľom, aby pri svojich investíciách zohľadňovali environmentálne a sociálne faktory a faktory týkajúce sa správy (v spojení s požiadavkami zverejňovania informácií), môže mať pozitívny účinok z hľadiska udržateľnosti. 3.4.Základné práva Návrh rešpektuje základné práva a dodržiava zásady uznané v Charte základných práv Európskej únie, najmä právo na ochranu osobných údajov, právo vlastniť majetok, slobodu podnikania a zásadu rovnosti medzi mužmi a ženami. Prispieva k cieľom článku 38 charty, v ktorom sa stanovuje vysoká úroveň ochrany spotrebiteľov. 4.VPLYV NA ROZPOČET Návrh má vplyv na rozpočet EÚ. Konkrétne si dodatočné úlohy európskych orgánov dohľadu (ESA) budú vyžadovať zvýšenie zdrojov, ako aj určité prevádzkové investície. Tieto úlohy zahŕňajú: ·udeľovanie povolení pre PEPP, ·vypracovanie dodatočných usmernení alebo ·centrálny register všetkých povolených PEPP. Odhad nákladov na rok 2019 je 1 000 000 EUR vrátane jednorazovej investície na prevádzkové záležitosti, pričom do roku 2021 dosiahnu celkovo približne 1 200 000 EUR za rok. V rámci súčasných mechanizmov spolufinancovania európskych orgánov dohľadu bude 40 % tohto financovania zahrnutých do rozpočtu EÚ a ako také neprekročí hranice stanovené v súčasnom viacročnom finančnom rámci, ktorý platí do roku 2020. 5.ĎALŠIE PRVKY 5.1.Plány vykonávania, spôsob monitorovania, hodnotenia a podávania správ Keď nariadenie nadobudne účinnosť, Komisia bude monitorovať kľúčové ukazovatele výkonnosti v polovici trvania vo vzťahu k príslušným cieľom. Tieto ukazovatele zahŕňajú: ·celkovú mieru využívania osobných dôchodkových produktov z hľadiska spravovaných aktív a geografický a sektorový rozptyl poskytovateľov PEPP a investícií do PEPP (cieľ spočívajúci vo zvýšení investícií v EÚ a v príspevku k dokončeniu únie kapitálových trhov), ·počet registrácií PEPP a relatívny podiel osobných dôchodkových produktov (vrátane vnútroštátnych produktov a PEPP) ako percento finančných aktív domácností (cieľ spočívajúci v zlepšení vlastností produktov na osobnom dôchodkovom trhu) a ·počet poskytovateľov využívajúcich povolenie na cezhraničnú činnosť a relatívny podiel PEPP s viac ako jednou vnútroštátnou zložkou v porovnaní so všetkými osobnými dôchodkovými produktmi (cieľ spočívajúci vo zvýšení cezhraničného poskytovania a prenosnosti osobných dôchodkových produktov). Údaje zhromaždené európskymi orgánmi dohľadu by mohli uľahčiť monitorovanie ukazovateľov výkonnosti PEPP. Okrem toho Komisia posúdi, v akom rozsahu členské štáty vo svojich vnútroštátnych právnych predpisoch zohľadnili odporúčanie Komisie pre preferenčné daňové zaobchádzanie pre PEPP. Návrh zahŕňa hodnotenie, ktoré sa uskutoční päť rokov po dni začatia uplatňovania nariadenia.

5.2.Podrobné vysvetlenie konkrétnych ustanovení návrhu Navrhované nariadenie o PEPP má 11 kapitol. Okrem prvej kapitoly (všeobecné ustanovenia) a poslednej kapitoly (záverečné ustanovenia) štruktúra kopíruje životný cyklus produktu. V kapitole I sa vymedzujú ciele navrhovaného nariadenia, medzi ktoré patrí: ·získanie väčšieho objemu kapitálu a zabezpečenie jeho využívania na dlhodobé európske investície do reálnej ekonomiky, ·ponuka vylepšených vlastností produktu, aby občania mali prospech z jednoduchého, bezpečného a nákladovo efektívneho osobného dôchodkového produktu a aby si mohli vybrať z rôznych typov poskytovateľov PEPP, a ·podpora cezhraničného poskytovania a prenosnosti PEPP. Kapitola I obsahuje vymedzenia dôležitých pojmov navrhovaného nariadenia vrátane „celoeurópskeho osobného dôchodkového produktu“, „účtu PEPP“, „dôchodkových dávok“, „akumulačnej fázy“, „fázy čerpania“, „poskytovateľa“ a „distribútora PEPP“, „prenosnosti PEPP“ a „zmeny poskytovateľov“. V článku o uplatniteľných predpisoch sa vysvetľuje vzťah medzi navrhovaným nariadením, zmluvnými ustanoveniami týkajúcimi sa PEPP a vnútroštátnymi predpismi, ktoré upravujú danú oblasť. V kapitole II sa zavádza zásada, podľa ktorej by oprávnenie žiadať o povolenie poskytovať PEPP (t. j. vytvoriť a distribuovať ich) mali iba finančné podniky, ktorým už príslušné orgány udelili povolenie na úrovni EÚ podľa príslušných sektorových právnych nástrojov. Povolenie pôsobiť ako poskytovateľ PEPP, t. j. používať označenie „PEPP“ pre osobné dôchodkové produkty, bude udeľovať jediný orgán EÚ, konkrétne EIOPA. Označenie „PEPP“ alebo „celoeurópsky osobný dôchodkový produkt“ vo vzťahu k osobnému dôchodkovému produktu možno používať len v prípade, že EIOPA udelil povolenie na poskytovanie osobného dôchodkového produktu pod označením „PEPP“. Existujúce osobné dôchodkové produkty sa môžu zmeniť na PEPP po udelení povolenia od EIOPA, ktorý sa musí poradiť s príslušným orgánom dohľadu finančného podniku pred tým, ako rozhodne o odmietnutí alebo schválení jeho žiadosti. Okrem toho sa v kapitole II stanovujú pravidlá, ktorými sa má zabezpečiť, aby PEPP mohli distribuovať aj finančné podniky, ktoré ich nevytvorili. Môžu tak robiť finančné podniky, ktorým príslušné vnútroštátne orgány udelili osobitné povolenie na distribúciu, ako aj sprostredkovatelia poistenia, zaistenia a doplnkového poistenia registrovaní na základe smernice 2016/97 EÚ (smernica o distribúcii poistenia). Pokiaľ ide o umožnenie uplatnenia slobody poskytovať služby a slobody usadiť sa poskytovateľmi PEPP, príslušné právomoci sa medzi príslušné orgány domovských a hostiteľských členských štátov rozdeľujú v kapitole III. Berúc do úvahy obavy niektorých členských štátov v súvislosti s možnými nerovnakými podmienkami z dôvodu rozličných prudenciálnych režimov, ktorým podliehajú rôzne skupiny potenciálnych poskytovateľov PEPP, režim udeľovania povolení by do veľkej miery zmiernil súťažné účinky rôznych prudenciálnych režimov, pokiaľ sa bude opierať o príslušné orgány domovských a hostiteľských členských štátov spolu s právomocou udeľovať povolenie používať predmetné označenie, ktorá sa zveruje EIOPA. Kapitola III takisto obsahuje ustanovenia o prenosnosti. Tá sporiteľom PEPP, ktorí si zmenia miesto pobytu presťahovaním sa do iného členského štátu, umožňuje naďalej platiť príspevky v rámci PEPP, ktorý si zakúpili u poskytovateľa v pôvodnom členskom štáte. V takom prípade si sporitelia PEPP môžu ponechať všetky výhody a stimuly spojené s pokračujúcim investovaním do rovnakého PEPP. Mechanizmus, ktorý je základom služby prenosnosti, predpokladá otvorenie novej zložky v rámci každého individuálneho účtu PEPP. Táto zložka bude v súlade s právnymi požiadavkami a podmienkami na uplatňovanie daňových stimulov, ktoré pre PEPP na vnútroštátnej úrovni stanoví členský štát, do ktorého sa sporiteľ PEPP sťahuje. V navrhovanom nariadení sa stanovuje mechanizmus na otváranie nových zložiek, prevod nadobudnutých práv medzi týmito zložkami a poskytovanie informácií o tejto možnosti, pričom sa uplatňuje prístup založený na postupných krokoch. Počas prvých troch rokov uplatňovania nariadenia budú poskytovatelia PEPP povinní informovať o dostupných zložkách. Následne budú sporitelia PEPP oprávnení otvoriť si vnútroštátne zložky pokrývajúce režimy všetkých členských štátov. Cieľom kapitoly IV je dosiahnuť najväčšiu možnú transparentnosť týkajúcu sa vlastností PEPP, najmä v prospech potenciálnych sporiteľov PEPP. V dotknutých ustanoveniach sa konkrétne objasňuje, že všetky dokumenty a informácie týkajúce sa PEPP sa poskytnú potenciálnym sporiteľom PEPP a poberateľom PEPP elektronicky – elektronická distribúcia je štandardnou možnosťou. Poskytovatelia a distribútori PEPP musia uvedené dokumenty a informácie poskytnúť bezodplatne aj na trvanlivom nosiči. Pokiaľ ide o poradenstvo, od poskytovateľov PEPP sa očakáva, že uskutočnia test vhodnosti a primeranosti vo vzťahu k potenciálnym sporiteľom PEPP, aj keď sporitelia sa môžu vzdať svojho práva na poradenstvo, ak si zvolia štandardnú možnosť. Základným prvkom poskytovania informácií pred uzavretím zmluvy je dokument s kľúčovými informáciami o PEPP. V navrhovanom nariadení je podrobne opísaná jeho forma, obsah a podmienky poskytovania. Pokiaľ ide o informácie poskytované počas trvania zmluvy o PEPP, poskytovateľ musí poskytnúť výkaz dávok PEPP. Obsahovať bude tieto informácie: ·nadobudnuté nároky alebo akumulovaný kapitál, ·plné alebo čiastočné záruky v rámci systému PEPP a ·prípadná povaha záruky a mechanizmov na ochranu jednotlivých nadobudnutých nárokov.

Kapitola V sa týka akumulačnej fázy PEPP vrátane investičných pravidiel pre poskytovateľov PEPP a sporiteľov PEPP. Ustanovenia vzťahujúce sa na poskytovateľov PEPP sú odvodené od zásady obozretnosti a poskytujú bezpečný a spoľahlivý rámec pre investičné politiky. Pokiaľ ide o sporiteľov PEPP, poskytovatelia PEPP im musia ponúknuť najviac päť investičných možností, z ktorých jedna je štandardnou investičnou možnosťou, ktorá sporiteľom PEPP zaručí, že získajú späť aspoň investovaný kapitál. Všetky investičné možnosti musia poskytovatelia PEPP navrhnúť na základe osvedčených metód na zníženie rizika, ktoré zabezpečia dostatočnú ochranu sporiteľov PEPP. Po uzatvorení zmluvy o PEPP si sporitelia PEPP musia vybrať investičnú možnosť a musia mať možnosť ju bezplatne zmeniť každých päť rokov akumulácie. Pokiaľ ide o všetky ostatné podmienky týkajúce sa akumulačnej fázy, stanovenie ich rozsahu sa ponecháva na členské štáty. Medzi tieto podmienky môžu patriť: ·vekové limity pre začatie akumulačnej fázy, ·minimálne trvanie akumulačnej fázy, ·maximálne a minimálne splácané sumy a ich nepretržitosť a ·podmienky redemácie pred dosiahnutím veku odchodu do dôchodku v prípade osobitne ťažkej životnej situácie. V kapitole VI sa stanovuje mechanizmus na vymenovanie depozitára v prípade systému PEPP, v rámci ktorého sporitelia PEPP a poberatelia PEPP v plnom rozsahu znášajú investičné riziko. Ustanovenia sa vzťahujú na úschovu aktív, povinnosti depozitára v oblasti dohľadu a jeho zodpovednosť. V navrhovanom nariadení sa vyžaduje stanovenie takých postupov, ktoré zákazníkom a ďalším zainteresovaným stranám, najmä spotrebiteľským združeniam, umožnia podávať sťažnosti proti poskytovateľom a distribútorom PEPP. Vo všetkých prípadoch sa musí sťažovateľom odpovedať. Zriadiť sa musia aj vhodné mechanizmy pre nestranné a nezávislé postupy mimosúdneho riešenia sporov medzi sporiteľmi PEPP a poskytovateľmi alebo distribútormi PEPP na základe sťažností a prostriedkov nápravy. V navrhovanom nariadení je zahrnutá možnosť pre poskytovateľov PEPP, aby kryli riziko smrti a ďalšie biometrické riziká. V kapitole VII sa upravuje zmena poskytovateľov PEPP. Na základe žiadosti sporiteľa PEPP sa akýkoľvek kladný zostatok prevedie z účtu PEPP, vedeného u prevádzajúceho poskytovateľa, na nový účet PEPP otvorený u nového prijímajúceho poskytovateľa, pričom prvý účet PEPP sa zruší. Službu zmeny poskytovateľov môžu poskytovať poskytovatelia PEPP usadení v rovnakom členskom štáte (vnútroštátna zmena) alebo v rôznych členských štátoch (cezhraničná zmena). Predpokladá sa strop pre celkové poplatky a náklady, ktorých úhradu môže prevádzajúci poskytovateľ PEPP vyžadovať od sporiteľa PEPP za zrušenie účtu PEPP, ktorý bol u neho vedený. V kapitole VIII sa ponecháva na členské štáty, aby stanovili väčšinu podmienok PEPP vzťahujúcich sa na fázu čerpania, najmä: ·stanovenie veku odchodu do dôchodku, ·povinné prepojenie medzi dosiahnutím veku odchodu do dôchodku a začiatkom fázy čerpania, ·minimálne obdobie účasti v systéme PEPP a ·maximálne obdobie pred dosiahnutím veku odchodu do dôchodku na vstup do systému PEPP. Pokiaľ ide o formy výplat (napr. anuít, jednorazových platieb, platieb čerpania príjmu), tým, že sa poskytovateľom PEPP, sporiteľom PEPP a poberateľom PEPP poskytne voľnosť pri určovaní formy (foriem), v návrhu sa táto flexibilita vo vzťahu k členským štátom stanovuje ako záväzná podmienka, ktorá môže mať vplyv na dostupnosť vnútroštátnych daňových stimulov pre PEPP v niektorých členských štátoch. V kapitole IX rozdeľuje povinnosti dohľadu medzi EIOPA a príslušné vnútroštátne orgány. Od EIOPA sa požaduje, aby monitoroval dôchodkové systémy zriadené alebo distribuované na území EÚ s cieľom overiť, či nepoužívajú označenie „PEPP“ alebo či z nich nevyplýva, že sú PEPP, okrem prípadu, že by sa povolili na základe navrhovaného nariadenia. V kapitole X sa stanovuje, ktoré porušenia ustanovení navrhovaného nariadenia môžu viesť k pokutám, akým spôsobom môžu príslušné vnútroštátne orgány uložiť tieto pokuty a akým spôsobom by sa mali porušenia a pokuty oznamovať. V kapitole XI sa Európskej komisii udeľuje právomoc prijať delegované akty v týchto oblastiach:

·konflikt záujmov, ·stimuly, ·predaj PEPP s poradenstvom a bez neho, ·požiadavky týkajúce sa dohľadu nad produktmi a ich správy, ·poskytovanie informácií počas trvania zmluvy a ·podávanie správ vnútroštátnym orgánom a investičné možnosti. Komisia prijme aj regulačné technické predpisy pre obsah a poskytovanie dokumentu s kľúčovými informáciami a vykonávacie technické predpisy pre štandardizovaný formát na predkladanie výkazu dávok PEPP. Komisia je povinná uskutočniť hodnotenie nariadenia päť rokov po dátume nadobudnutia jeho účinnosti. Hodnotenie sa konkrétne zameria na spôsob fungovania jeho pravidiel a skúsenosti získané pri ich uplatňovaní, na rozsah, v akom poskytovatelia PEPP používajú označenie „PEPP“, na geografický a sektorový rozptyl poskytovateľov PEPP a investícií do PEPP, na vplyv tohto nariadenia na trh s osobnými dôchodkami, na primeranosť požiadaviek na informácie podľa kapitoly IV, na vhodnosť doplnenia tohto nariadenia o ustanovenia o stimuloch pre investovanie do PEPP, na existenciu akýchkoľvek prekážok, ktoré môžu brániť investovaniu do osobných dôchodkových produktov používajúcich označenie „PEPP“ vrátane vplyvu iných právnych predpisov Únie na sporiteľov PEPP, na výšku poplatkov a nákladov, ktorých úhradu poskytovatelia PEPP vyžadujú za otvorenie nových zložiek v rámci individuálnych účtov PEPP sporiteľov PEPP, a na vplyv investičných rozhodnutí súvisiacich s PEPP na environmentálne a sociálne faktory a faktory týkajúce sa správy. 2017/0143 (COD) Návrh NARIADENIE EURÓPSKEHO PARLAMENTU A RADY o celoeurópskom osobnom dôchodkovom produkte (PEPP) (Text s významom pre EHP) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 114, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho hospodárskeho a sociálneho výboru, konajúc v súlade s riadnym legislatívnym postupom, keďže:

(1)Úspory domácností EÚ patria k najvyšším na svete, ale väčšina týchto úspor je na bankových účtoch s krátkymi splatnosťami. Viac investícií do kapitálových trhov môže pomôcť čeliť výzvam, ktoré so sebou prináša starnutie obyvateľstva a nízke úrokové miery. (2)Osobné dôchodky sú dôležité z hľadiska prepojenia dlhodobých sporiteľov s dlhodobými investičnými príležitosťami. Väčší európsky trh s osobnými dôchodkami podporí ponuku finančných prostriedkov pre inštitucionálnych investorov a investície do reálnej ekonomiky. (3)Fungovaniu vnútorného trhu s osobnými dôchodkami v súčasnosti prekáža vysoká miera fragmentácie medzi vnútroštátnymi trhmi a obmedzená miera prenosnosti osobných dôchodkových produktov. Jednotlivci môžu mať ťažkosti s využívaním svojich základných slobôd. Môže im to napríklad zabrániť v tom, aby sa zamestnali alebo strávili dôchodok v inom členskom štáte. Poskytovatelia navyše nemôžu využívať slobodu usadiť sa a slobodu poskytovať služby, pretože im v tom bráni nedostatočná normalizácia osobných dôchodkových produktov. (4)Únia kapitálových trhov pomôže mobilizovať kapitál v Európe a usmerniť ho do všetkých obchodných spoločností vrátane malých a stredných podnikov, infraštruktúry a dlhodobých udržateľných projektov, ktoré to potrebujú na rozšírenie a vytvorenie pracovných miest. Jedným z hlavných cieľov únie kapitálových trhov je zvýšiť investície a rozšíriť možnosti pre retailových investorov, aby sa zabezpečilo účinnejšie využitie európskych úspor. (5)Ako Komisia oznámila v septembri 2015 vo svojom akčnom pláne na vybudovanie únie kapitálových trhov, „Komisia posúdi možnosti politického rámca pre vytvorenie úspešného európskeho trhu s jednoduchými, efektívnymi a konkurencieschopnými osobnými dôchodkami, a určí, či sú na podporu tohto trhu potrebné právne predpisy EÚ“. (6)Európsky parlament vo svojom uznesení z 19. januára 2016 zdôraznil, že „treba podporovať prostredie, ktoré stimuluje inovácie finančných produktov, vytvára väčšiu rozmanitosť a prínosy pre reálnu ekonomiku a poskytuje zvýšené stimuly pre investície, a ktoré tiež môže prispieť k zabezpečeniu primeraných, bezpečných a udržateľných dôchodkov, napríklad vypracovaním celoeurópskeho dôchodkového produktu (PEPP), s jednoduchým transparentným dizajnom“. (7)Európska rada vo svojich záveroch z 28. júna 2016 vyzvala na „rýchly a rozhodný pokrok s cieľom zabezpečiť ľahší prístup podnikov k finančným prostriedkom a podporovať investície do reálnej ekonomiky prostredníctvom napredovania v cieľoch únie kapitálových trhov“. (8)Komisia vo svojom oznámení zo 14. septembra 2016 Únia kapitálových trhov – urýchlenie reformy oznámila, že „zváži návrhy na jednoduchý, efektívny a konkurencieschopný osobný dôchodkový produkt EÚ [...] Zvažované možnosti zahŕňajú prípadný legislatívny návrh, ktorý by mohol byť predložený v roku 2017.“ (9)Komisia vo svojom oznámení o preskúmaní akčného plánu únie kapitálových trhov v polovici trvania oznámila „legislatívny návrh o celoeurópskom osobnom dôchodkovom produkte (PEPP) do konca júna 2017. Tento návrh položí základy bezpečnejšieho, nákladovo efektívnejšieho a transparentnejšieho trhu s cenovo dostupnými a dobrovoľnými úsporami osobných dôchodkov, ktoré možno spravovať v celoeurópskom meradle. Uspokojí potreby ľudí, ktorí chcú svoje dôchodkové úspory lepšie zhodnotiť, bude riešiť demografickú výzvu, doplní existujúce dôchodkové produkty a systémy a zvýši nákladovú efektívnosť osobných dôchodkov tým, že poskytne vhodné príležitosti na dlhodobé investície osobných dôchodkov“. (10)Vytvorenie PEPP v rámci osobných dôchodkových produktov prispeje k rozšíreniu možností dôchodkových úspor a vytvorí trh EÚ pre poskytovateľov PEPP. Domácnostiam poskytne lepšie možnosti na splnenie dôchodkových cieľov. (11)Legislatívny rámec PEPP položí základy úspešného trhu s dostupnými a dobrovoľnými dôchodkovými investíciami, ktoré možno spravovať na celoeurópskej úrovni. Doplnením existujúcich dôchodkových produktov a systémov prispeje k uspokojeniu potrieb ľudí, ktorí chcú lepšie zhodnotiť svoje dôchodkové úspory, k riešeniu demografickej výzvy a k zabezpečeniu výdatného nového zdroja súkromného kapitálu na dlhodobé investície. Tento rámec nenahradí existujúce vnútroštátne osobné dôchodkové systémy, ani ich nebude harmonizovať. (12)V nariadení sa harmonizuje súbor základných vlastností PEPP, ktoré sa týkajú kľúčových prvkov, ako sú distribúcia, investičná politika, zmena poskytovateľa alebo cezhraničné poskytovanie a prenosnosť. Prostredníctvom harmonizácie týchto základných vlastností sa zlepší úroveň rovnakých podmienok pre poskytovateľov osobných dôchodkov ako celok a pomôže sa urýchliť dobudovanie únie kapitálových trhov a integrácia vnútorného trhu s osobnými dôchodkami. Povedie to k vytvoreniu vo veľkej miere normalizovaného celoeurópskeho produktu, ktorý bude dostupný vo všetkých členských štátoch a ktorý posilní postavenie spotrebiteľov, aby mohli naplno využiť vnútorný trh prostredníctvom prevodu svojich dôchodkových práv do zahraničia a prostredníctvom ponuky širšieho výberu medzi jednotlivými typmi poskytovateľov vrátane cezhraničných. Keďže bude existovať menej prekážok v poskytovaní cezhraničných dôchodkových služieb, celoeurópsky osobný dôchodkový produkt zvýši konkurenciu medzi poskytovateľmi na celoeurópskej úrovni a vytvorí podmienky na úspory z rozsahu, čo by malo byť prínosné pre sporiteľov. (13)V článku 114 ZFEÚ sa povoľuje prijatie aktov v podobe nariadení alebo smerníc. Uprednostňuje sa prijatie nariadenia, pretože by bolo priamo uplatniteľné vo všetkých členských štátoch. Pomocou nariadenia by sa preto umožnilo rýchlejšie zvýšenie miery využívania PEPP a rýchlejšie by sa prispelo k riešeniu potreby väčšieho množstva dôchodkových úspor a investícií v kontexte únie kapitálových trhov. Keďže v tomto nariadení sa harmonizujú základné vlastnosti produktov PEPP, nevzťahujú sa na ne osobitné vnútroštátne predpisy, a tak sa nariadenie v tomto prípade javí ako lepšia možnosť ako smernica. Naopak na vlastnosti, ktoré sú mimo rámca pôsobnosti nariadenia (napr. podmienky akumulačnej fázy), sa vzťahujú vnútroštátne predpisy. (14)Poskytovatelia PEPP by mali mať prístup na celý trh Únie s jednotným povolením vydaným Európskym orgánom pre poisťovníctvo a dôchodkové poistenie zamestnancov (EIOPA) na základe jednotného súboru pravidiel. (15)Jednotný pas PEPP zabezpečí vytvorenie jednotného trhu s PEPP. (16)S cieľom zabezpečiť vysokú kvalitu služby a účinnú ochranu spotrebiteľa by domovské a hostiteľské členské štáty mali úzko spolupracovať pri presadzovaní záväzkov stanovených v tomto nariadení. V prípade, že distribútori a poskytovatelia PEPP vykonávajú ekonomickú činnosť v rôznych členských štátoch v rámci slobody poskytovať služby, príslušný orgán domovského členského štátu by mal zodpovedať za zaistenie plnenia záväzkov stanovených v tomto nariadení, pretože má užšie styky s poskytovateľom PEPP. S cieľom zabezpečiť spravodlivé rozloženie zodpovedností medzi príslušnými orgánmi z domovského a hostiteľského členského štátu, ak príslušný orgán hostiteľského členského štátu zistí, že na jeho území dochádza k porušeniam záväzkov, mal by upovedomiť príslušný orgán domovského členského štátu, ktorý by mal mať povinnosť prijať primerané opatrenia. Príslušný orgán hostiteľského členského štátu by mal byť navyše oprávnený zasiahnuť, ak domovský členský štát neprijme primerané opatrenia alebo prijaté opatrenia nie sú dostatočné. (17)V prípade zriadenia pobočky alebo stáleho zastúpenia v inom členskom štáte je vhodné rozdeliť zodpovednosť za presadzovanie medzi domovský a hostiteľský členský štát. Kým zodpovednosť za plnenie povinností, ktoré majú vplyv na celkovú ekonomickú činnosť, ako napríklad pravidlá týkajúce sa odborných požiadaviek, by mala zostať na príslušnom orgáne domovského členského štátu rovnako ako v prípade poskytovania služieb, príslušný orgán hostiteľského štátu by mal prebrať zodpovednosť za presadzovanie pravidiel o požiadavkách na informácie a pravidiel výkonu ekonomickej činnosti v súvislosti so službami poskytovanými na jeho území. Ak však príslušný orgán hostiteľského členského štátu zistí na svojom území akékoľvek porušenie záväzkov, v súvislosti s ktorými sa v tejto smernici neprenáša zodpovednosť na hostiteľský členský štát, z úzkej spolupráce vyplýva, že tento orgán upovedomí príslušný orgán domovského členského štátu, aby vykonal primerané opatrenia. Ide najmä o prípady týkajúce sa porušení pravidiel o dobrom mene, požiadaviek týkajúcich sa odborných znalostí a schopností. S ohľadom na ochranu spotrebiteľov by príslušný orgán hostiteľského členského štátu mal byť navyše oprávnený zasiahnuť, ak domovský členský štát neprijme primerané opatrenia alebo prijaté opatrenia nie sú dostatočné. (18)Príslušné orgány členských štátov by mali mať k dispozícii všetky prostriedky potrebné na zabezpečenie riadneho vykonávania ekonomickej činnosti distribútorov a poskytovateľov PEPP v celej Únii bez ohľadu na to, či sa vykonáva na základe slobody usadiť sa alebo slobody poskytovať služby. Všetky opatrenia prijaté príslušnými orgánmi by mali byť v záujme zabezpečenia účinnosti dohľadu primerané charakteru, rozsahu a zložitosti rizík prítomných v rámci ekonomickej činnosti konkrétneho poskytovateľa alebo distribútora bez ohľadu na dôležitosť príslušného poskytovateľa alebo distribútora z hľadiska celkovej finančnej stability trhu. (19)Celoeurópsky rozmer PEPP možno rozvinúť nielen na úrovni poskytovateľa prostredníctvom možností na cezhraničnú činnosť, ale aj na úrovni sporiteľa PEPP prostredníctvom prenosnosti PEPP, čím sa prispeje k zabezpečeniu osobných dôchodkových práv osôb vykonávajúcich svoje právo na voľný pohyb podľa článkov 21 a 45 ZFEÚ. Prenosnosť zahŕňa aj situáciu, keď sporiteľ zmení miesto svojho pobytu do iného členského štátu bez zmeny poskytovateľa PEPP, zatiaľ čo zmena poskytovateľa PEPP nemusí nevyhnutne zahŕňať zmenu pobytu. (20)PEPP by mal zahŕňať národné zložky; každá zložka by mala zodpovedať vlastnostiam osobného dôchodkového produktu, ktoré umožnia, aby príspevky do PEPP spĺňali požiadavky na získanie stimulov. Na úrovni jednotlivého sporiteľa PEPP by sa prvá zložka mala vytvoriť pri otvorení PEPP.

(21)S cieľom umožniť poskytovateľom PEPP bezproblémový prechod, povinnosť poskytovať produkty PEPP zahŕňajúce zložky za každý členský štát sa bude uplatňovať tri roky po nadobudnutí účinnosti tohto nariadenia. Po uvedení PEPP na trh by však mal poskytovateľ poskytnúť informácie o tom, ktoré národné zložky sú bezprostredne k dispozícii, aby sa zabránilo možnému zavádzaniu spotrebiteľov. (22)Po zohľadnení charakteru zriadeného dôchodkového systému a súvisiaceho administratívneho zaťaženia by distribútori a poskytovatelia PEPP mali potenciálnym sporiteľom PEPP a poberateľom dávok PEPP poskytovať jasné a primerané informácie s cieľom podporiť ich rozhodovanie o odchode do dôchodku. Z rovnakého dôvodu by distribútori a poskytovatelia PEPP mali rovnako zabezpečiť vysoký stupeň transparentnosti vo všetkých štádiách dôchodkového systému – v štádiu pred registráciou, v štádiu členstva (vrátane obdobia pred odchodom do dôchodku) a v štádiu po odchode do dôchodku. Mali by poskytovať najmä informácie o nadobudnutých dôchodkových nárokoch, predpokladanej výške dôchodkových dávok, rizikách a zárukách, ako aj o nákladoch. Ak predpokladaná výška dôchodkových dávok vychádza z hospodárskych scenárov, potom by uvedené informácie mali obsahovať aj nepriaznivý scenár, ktorý by mal byť extrémny, ale vierohodný. (23)Potenciálni sporitelia PEPP by pred začlenením do systému PEPP mali mať k dispozícii všetky potrebné informácie na informovanú voľbu. (24)Tvorcovia PEPP by na účely zabezpečenia optimálnej transparentnosti produktu mali vypracovať dokument s kľúčovými informáciami o vytvorených produktoch PEPP predtým, ako sa produkt môže distribuovať sporiteľom PEPP. Mali by zodpovedať aj za správnosť dokumentu s kľúčovými informáciami o PEPP. Dokument s kľúčovými informáciami o PEPP by mal nahradiť a prispôsobiť dokument s kľúčovými informáciami pre štrukturalizované retailové investičné produkty a investičné produkty založené na poistení podľa nariadenia Európskeho parlamentu a Rady (EÚ) č. 1286/2014, ktorý by v prípade produktov PEPP nebolo nutné vypracúvať. (25)S cieľom zaistiť rozsiahle šírenie a dostupnosť dokumentov s kľúčovými informáciami o PEPP by sa týmto nariadením malo ustanoviť, aby tvorca PEPP zverejňoval dokumenty s kľúčovými informáciami o PEPP na svojom webovom sídle. (26)Na vnútroštátnej úrovni sa už vyvíjajú kalkulačky na výpočet dôchodkových produktov. Na to, aby tieto kalkulačky boli pre spotrebiteľov čo najužitočnejšie, by však mali zohľadňovať aj náklady a poplatky účtované rôznymi tvorcami PEPP spolu so všetkými ďalšími nákladmi a poplatkami, ktoré si účtujú sprostredkovatelia alebo iné subjekty v investičnom reťazci a ktoré ešte nezahrnuli tvorcovia PEPP. (27)Podrobnosti o informáciách, ktoré sa majú zahrnúť do dokumentu s kľúčovými informáciami o PEPP dodatočne k prvkom, ktoré už sú stanovené v dokumente s kľúčovými informáciami pre štrukturalizované retailové investičné produkty a investičné produkty založené na poistení podľa nariadenia (EÚ) č. 1286/2014, a prezentácia týchto informácií by sa mali ďalej harmonizovať prostredníctvom regulačných technických predpisov, ktoré doplnia regulačné technické predpisy stanovené v delegovanom nariadení Komisie z 8. marca 2017, zohľadňujúc existujúci a prebiehajúci výskum v oblasti správania spotrebiteľov vrátane výsledkov testovania účinnosti rôznych spôsobov prezentácie informácií spotrebiteľom. (28)Dokument s kľúčovými informáciami o PEPP by mal byť jasne odlíšiteľný a oddelený od akýchkoľvek marketingových oznámení. (29)Poskytovatelia PEPP by mali vypracovať výkaz dôchodkových dávok určený pre sporiteľov PEPP, v ktorom im predstavia kľúčové osobné a všeobecné údaje o systéme PEPP a zabezpečia poskytovanie priebežných informácií o tomto systéme. Výkaz dôchodkových dávok by mal byť jasný a komplexný a mal by obsahovať príslušné a náležité informácie, aby sa uľahčilo chápanie vývoja nárokov na dôchodok v čase a vo všetkých dôchodkových systémoch, ako aj prispelo k pracovnej mobilite. (30)Poskytovatelia PEPP by mali sporiteľov PEPP v dostatočnom časovom predstihu pred odchodom do dôchodku informovať o možnostiach vyplácania dôchodku. Ak sa dôchodkové dávky nevyplácajú ako doživotná anuita, členovia, ktorí sa blížia k dôchodkovému veku, by mali dostať informácie o produktoch vyplácania dávok, ktoré sú k dispozícii, s cieľom zjednodušiť ich finančné plánovanie v súvislosti s odchodom do dôchodku. (31)V štádiu vyplácania dôchodkových dávok by poberatelia dávok PEPP mali naďalej dostávať informácie o dávkach a zodpovedajúcich možnostiach ich vyplácania. Toto je osobitne dôležité vtedy, keď v štádiu vyplácania značnú úroveň investičného rizika znášajú poberatelia dávok PEPP. Poberatelia dávok PEPP by mali dostávať informácie aj o každom znížení splatných dávok, a to pred uplatnením každého takéhoto zníženia a po prijatí rozhodnutia o znížení. V záujme najlepšieho postupu sa odporúča, aby poskytovatelia PEPP túto skutočnosť oznámili poberateľom dávok PEPP ešte pred prijatím takéhoto rozhodnutia. (32)Na to, aby poskytovatelia PEPP primerane chránili práva sporiteľov PEPP a poberateľov dávok PEPP, mali by mať možnosť zvoliť si také umiestnenie aktív, ktoré presne vyhovuje charakteru a durácii ich záväzkov. Preto sa vyžaduje účinný dohľad, ako aj prístup k pravidlám investovania, ktorý umožňuje poskytovateľom PEPP dostatočnú pružnosť, aby rozhodli o najistejšej a najúčinnejšej investičnej politike, a ktorý ich zároveň zaväzuje konať obozretne. Dodržiavanie zásady obozretnosti si preto vyžaduje investičnú politiku upravenú podľa štruktúry klientov jednotlivých poskytovateľov PEPP. (33)Stanovením zásady obozretnosti ako základnej zásady kapitálového investovania a umožnením, aby poskytovatelia PEPP fungovali cezhranične, sa podporuje presmerovanie úspor do oblasti osobného dôchodkového zabezpečenia, čím sa prispieva k hospodárskemu a spoločenskému pokroku. (34)Týmto nariadením by sa mala poskytovateľom PEPP zaistiť primeraná úroveň slobody investícií. Poskytovatelia PEPP ako investori s veľmi dlhým investičným horizontom s nízkymi rizikami likvidity majú možnosť prispieť k rozvoju únie kapitálových trhov prostredníctvom investovania do nelikvidných aktív ako sú akcie a do iných nástrojov, ktoré majú dlhodobý ekonomický profil a neobchoduje sa s nimi na regulovaných trhoch, v mnohostranných obchodných systémoch (ďalej len „MTF“) alebo organizovaných obchodných systémoch (ďalej len „OTF“) v rámci limitov obozretnosti. Môžu využívať aj výhody medzinárodnej diverzifikácie. Investovanie do akcií v iných menách, než sú meny, v ktorých majú záväzky, a do iných nástrojov, ktoré majú dlhodobý ekonomický profil a neobchoduje sa s nimi na regulovaných trhoch, v MTF alebo OTF by sa preto nemalo obmedzovať z iných dôvodov ako sú dôvody obozretnosti, a to v súlade so zásadou obozretnosti na ochranu záujmov sporiteľov PEPP a poberateľov dávok PEPP. (35)V súvislosti s prehlbovaním únie kapitálových trhov chápanie toho, čo predstavujú nástroje s dlhodobým ekonomickým profilom, je široké. Takéto nástroje sú neprevoditeľnými cennými papiermi, a preto nemajú prístup k likvidite sekundárnych trhov. Často si vyžadujú záväzky na pevne určený čas, ktoré obmedzujú ich obchodovateľnosť a mali by sa chápať tak, že zahŕňajú účasť a dlhové nástroje a pôžičky v nekótovaných podnikoch, ktoré sú im poskytnuté. Nekótované podniky zahŕňajú projekty infraštruktúry, rozvíjajúce sa nekótované spoločnosti, nehnuteľnosti alebo iné aktíva, ktoré by mohli byť vhodné na dlhodobé investičné účely. Nekótovanými aktívami sú často nízkouhlíkové projekty infraštruktúry a projekty infraštruktúry odolné voči zmene klímy, ktorých financovanie závisí od dlhodobých úverov. Poskytovateľom PEPP sa vzhľadom na dlhodobý charakter ich záväzkov odporúča, aby umiestnili dostatočnú časť portfólia svojich aktív do udržateľných investícií do reálnej ekonomiky s dlhodobými hospodárskymi prínosmi najmä do infraštruktúrnych projektov a obchodných spoločností. (36)Environmentálne faktory, sociálne faktory a faktory riadenia a správy uvedené v zásadách Organizácie Spojených národov na zodpovedné investovanie sú dôležité z hľadiska investičnej politiky a systémov riadenia rizík poskytovateľov PEPP. Poskytovatelia PEPP by sa mali podnecovať k tomu, aby v rámci investičných rozhodnutí posudzovali tieto faktory a aby zohľadňovali začlenenie týchto faktorov v rámci systému riadenia rizík. (37)S cieľom zabezpečiť, aby poskytovatelia PEPP dodržiavali povinnosť vytvárať investičnú politiku v súlade so zásadou obozretnosti, malo by sa im zabrániť v investovaní vo vysoko rizikových a nespolupracujúcich jurisdikciách, ktoré určí Finančná akčná skupina. (38)Vzhľadom na dlhodobý dôchodkový cieľ PEPP by sa mal vypracovať prehľad investičných možností poskytovaných sporiteľom PEPP zahŕňajúci prvky, ktoré investorom umožnia prijať investičné rozhodnutie (vrátane počtu investičných možností, z ktorých si môžu vybrať). Po prvej voľbe pri registrácii PEPP by mal mať sporiteľ PEPP v primeraných intervaloch (každých päť rokov) možnosť meniť túto voľbu, aby sa poskytovateľom zabezpečila dostatočná stabilita na vykonávanie dlhodobej investičnej stratégie a zároveň aj ochrana investora. (39)Štandardná investičná voľba by mala sporiteľovi PEPP umožniť vrátenie investovaného kapitálu. Poskytovatelia PEPP by okrem toho mohli zahrnúť aj mechanizmus inflačnej indexácie, aby sa dosiahlo aspoň čiastočné pokrytie inflácie. (40)Príslušný orgán by mal uplatňovať svoje právomoci, pričom medzi hlavné ciele by mala patriť ochrana práv sporiteľov PEPP a poberateľov dávok PEPP a stabilita a riadne hospodárenie poskytovateľov PEPP.

(41)Ak je poskytovateľom PEPP inštitúcia zamestnaneckého dôchodkového zabezpečenia alebo investičná spoločnosť, mala by vymenovať depozitára na účely úschovy aktív. Je to potrebné na ochranu spotrebiteľov, pretože v odvetvových právnych predpisoch uplatniteľných na inštitúcie zamestnaneckého dôchodkového zabezpečenia a investičné spoločnosti sa nestanovuje vymenovanie depozitára. (42)Transparentnosť nákladov a poplatkov je nevyhnutná na vybudovanie dôvery sporiteľov PEPP a na informovanú voľbu. Malo by sa teda zakázať používanie netransparentných postupov na tvorbu cien. (43)S cieľom splniť ciele stanovené v tomto nariadení by sa na Komisiu mala delegovať právomoc prijímať akty v súlade s článkom 290 Zmluvy o fungovaní Európskej únie, pokiaľ ide o stanovenie podmienok na vykonávanie intervenčných právomocí orgánom EIOPA a príslušnými orgánmi. Je osobitne dôležité, aby Komisia počas prípravných prác uskutočnila príslušné konzultácie. Pri príprave a vypracúvaní delegovaných aktov by Komisia mala zabezpečiť, aby sa príslušné dokumenty súčasne, vo vhodnom čase a vhodným spôsobom postúpili Európskemu parlamentu a Rade. (44)Komisia by mala prijať návrh vykonávacích technických predpisov vypracovaný európskymi orgánmi dohľadu prostredníctvom spoločného výboru, pokiaľ ide o prezentáciu a obsah špecifických prvkov dokumentu s kľúčovými informáciami o PEPP, na ktoré sa nevzťahujú [regulačné technické predpisy z dokumentov s kľúčovými informáciami pre štrukturalizované retailové investičné produkty a investičné produkty založené na poistení] v súlade s článkami 10 až 14 nariadenia Európskeho parlamentu a Rady (EÚ) č. 1093/2010, nariadenia Európskeho parlamentu a Rady (EÚ) č. 1094/2010 a nariadenia Európskeho parlamentu a Rady (EÚ) č. 1095/2010. Komisia by mala doplniť technickú prácu európskych orgánov dohľadu vykonaním spotrebiteľských testov prezentácie dokumentu s kľúčovými informáciami navrhnutého európskymi orgánmi dohľadu. (45)Bez toho, aby bolo dotknuté právo klientov PEPP podať žalobu na súde, medzi distribútormi alebo poskytovateľmi PEPP a klientmi PEPP by sa mali vytvoriť ľahko dostupné, primerané, nezávislé, nestranné, transparentné a účinné postupy na alternatívne riešenie sporov (ARS) vznikajúcich v dôsledku práv a povinností stanovených v tomto nariadení. (46)Na účely vytvorenia účinného a efektívneho postupu na riešenie sporov by distribútori a poskytovatelia PEPP mali zaviesť účinný postup na riešenie sťažností, ktorým sa ich klienti môžu riadiť predtým ako sa spor predloží na riešenie v rámci postupu na alternatívne riešenie sporov alebo v rámci súdneho konania. V rámci postupu na riešenie sťažností by sa mali uplatňovať krátke a jasne vymedzené časové lehoty, v rámci ktorých by distribútor alebo poskytovateľ PEPP mal odpovedať na sťažnosť. Orgány pre alternatívne riešenie sporov by mali mať dostatočnú kapacitu na primerané a účinné zapájanie sa do cezhraničnej spolupráce so zreteľom na spory týkajúce sa práv a povinností podľa tohto nariadenia. (47)S cieľom zabezpečiť lepšie podmienky pre svoje investície a aj na podnietenie hospodárskej súťaže medzi poskytovateľmi PEPP by sporitelia PEPP mali mať právo v akumulačnej a výplatnej fáze zmeniť poskytovateľov prostredníctvom jasného, rýchleho a bezpečného postupu. (48)Proces zmeny by mal byť pre sporiteľa PEPP priamočiary. Prijímajúci poskytovateľ PEPP by mal teda zodpovedať za začatie a riadenie procesu v mene sporiteľa PEPP. Pri vytváraní služby na zmenu poskytovateľa by poskytovatelia PEPP mali mať možnosť dobrovoľne používať aj dodatočné prostriedky, ako sú technické riešenia. (49)Pred udelením oprávnenia na zmenu by sporiteľ PEPP mal byť informovaný o všetkých krokoch postupu, ktoré sú potrebné na vykonanie zmeny. (50)Na úspešnú zmenu poskytovateľa je potrebná spolupráca odovzdávajúceho poskytovateľa PEPP. Odovzdávajúci poskytovateľ PEPP by mal teda prijímajúcemu poskytovateľovi PEPP poskytnúť všetky informácie potrebné na obnovenie platieb na druhom účte PEPP. Takéto informácie by však nemali presahovať rámec potrebný na vykonanie zmeny poskytovateľa. (51)S cieľom uľahčiť cezhraničnú zmenu poskytovateľa by sa sporiteľovi PEPP malo povoliť požiadať nového poskytovateľa PEPP, aby sporiteľovi PEPP poskytol podrobné informácie o novom účte PEPP, pokiaľ možno v rámci jedného stretnutia s novým poskytovateľom PEPP. (52)Sporitelia PEPP by nemali byť vystavení finančným stratám (vrátane poplatkov a úrokov) spôsobeným akoukoľvek chybou zo strany ktoréhokoľvek poskytovateľa PEPP zapojeného do procesu zmeny poskytovateľa. Sporitelia PEPP by najmä nemali znášať žiadnu finančnú stratu vyplývajúcu z platby dodatočných poplatkov, úrokov alebo iných položiek a ani pokút, sankcií či akéhokoľvek iného druhu finančného poškodenia v dôsledku omeškaného vykonania zmeny poskytovateľa. (53)Pri registrácii PEPP by sporitelia PEPP mali mať možnosť rozhodnúť o spôsobe vyplácania (anuity, jednorazová platba alebo iný spôsob) vo výplatnej fáze, a potom by raz za päť rokov mali mať možnosť revidovať svoje rozhodnutie, aby s blížiacim sa dôchodkovým vekom mohli čo najlepšie prispôsobiť rozhodnutie o spôsobe vyplácania svojim potrebám. (54)Poskytovateľom PEPP by sa malo umožniť ponúknuť sporiteľom PEPP širokú škálu výplatných možností. Týmto prístupom sa podarí dosiahnuť cieľ rozsiahleho využívania PEPP, pretože sporitelia PEPP budú mať väčšiu flexibilitu a širšie možnosti voľby. Poskytovateľom by to umožnilo vytvoriť produkty PEPP nákladovo najefektívnejším spôsobom. Je to v súlade s ostatnými politikami EÚ a je to politicky priechodné, pretože členských štátom sa ponecháva dostatok flexibility pri rozhodovaní o tom, ktoré výplatné možnosti chcú podporovať. (55)Mala by sa zaručiť úplná transparentnosť nákladov a poplatkov súvisiacich s investovaním do PEPP. Vytvorili by sa rovnaké podmienky pre všetkých poskytovateľov, a zároveň sa zabezpečí ochrana spotrebiteľa. Budú k dispozícii porovnávacie informácie o jednotlivých produktoch, a tak sa bude stimulovať konkurenčná tvorba cien. (56)Hoci priebežný dohľad nad poskytovateľmi PEPP budú vykonávať príslušné vnútroštátne orgány, EIOPA by mal koordinovať dohľad nad produktmi PEPP, aby sa zaručilo uplatňovanie jednotnej metodiky dohľadu, čím sa prispeje k celoeurópskemu charakteru dôchodkového produktu. (57)EIOPA by mal spolupracovať s vnútroštátnymi príslušnými orgánmi a mal by uľahčovať ich spoluprácu. V tomto smere by EIOPA mal zohrávať úlohu v právomoci príslušných vnútroštátnych orgánov uplatňovať opatrenia dohľadu prostredníctvom poskytovania dôkazov o porušeniach týkajúcich sa PEPP. EIOPA by mal takisto poskytovať záväznú mediáciu v prípade rozporov medzi príslušnými orgánmi v cezhraničných situáciách. (58)S cieľom zabezpečiť, aby finančné spoločnosti, ktoré tvoria PEPP, ako aj finančné spoločnosti a osoby, ktoré distribuujú PEPP, dodržiavali ustanovenia tohto nariadenia a s cieľom zabezpečiť, aby sa na ne vzťahovalo podobné zaobchádzanie v rámci celej Únie, mali by sa zaviesť účinné, primerané a odrádzajúce správne sankcie a iné opatrenia. (59)V súlade s oznámením Komisie z 8. decembra 2010 s názvom „Posilňovanie sankčných režimov v odvetví finančných služieb“ a s cieľom zaistiť splnenie požiadaviek stanovených v tomto nariadení je dôležité, aby členské štáty prijali potrebné kroky na to, aby sa v prípade porušenia tohto nariadenia uplatnili primerané správne sankcie a opatrenia. (60)Aj keď členské štáty môžu stanoviť pravidlá pre správne a trestné sankcie za rovnaké porušenia, od členských štátov by sa nemalo vyžadovať, aby stanovili pravidlá pre správne sankcie za porušenia tohto nariadenia, ktoré sú predmetom vnútroštátneho trestného práva. Zachovaním trestných sankcií za porušenia tohto nariadenia namiesto správnych sankcií by sa však nemala obmedziť alebo inak ovplyvniť schopnosť príslušných orgánov spolupracovať, mať prístup k informáciám a informácie si včas vymieňať s príslušnými orgánmi v iných členských štátoch na účely tohto nariadenia, a to aj po akomkoľvek predložení predmetných porušení príslušným justičným orgánom na trestné stíhanie.

(61)Príslušné orgány by mali mať plnú moc ukladať peňažné sankcie, ktoré sú dostatočne vysoké na to, aby vyvážili skutočný alebo možný zisk a aby boli odrádzajúce aj pre väčšie finančné spoločnosti a ich manažérov. (62)Pri stanovovaní druhu správnych sankcií alebo iných opatrení a úrovne správnych peňažných sankcií by príslušné orgány mali zohľadniť všetky relevantné okolnosti s cieľom zaistiť konzistentné uplatňovanie sankcií v rámci celej Únie. (63)S cieľom zabezpečiť, aby rozhodnutia príslušných orgánov o porušeniach a sankciách mali odrádzajúci účinok na širokú verejnosť, a s cieľom posilniť ochranu spotrebiteľov tým, že sa upozornia na produkty PEPP distribuované v rozpore s týmto nariadením, by sa tieto rozhodnutia mali uverejňovať pod podmienkou, že lehota na podanie opravného prostriedku uplynula a opravný prostriedok nebol podaný, ak takéto zverejnenie neohrozuje stabilitu finančných trhov alebo prebiehajúce vyšetrovanie. (64)S cieľom zistiť možné porušenia by príslušné orgány mali mať potrebné vyšetrovacie právomoci a mali by zaviesť účinné mechanizmy na umožnenie oznamovania možných alebo skutočných porušení. (65)Týmto nariadením nie sú dotknuté žiadne ustanovenia právnych predpisov členských štátov týkajúce sa trestných činov. (66)Akékoľvek spracovanie osobných údajov vykonávané v rámci tohto nariadenia, ako napríklad výmena alebo zaslanie osobných údajov príslušnými orgánmi, by sa malo vykonať v súlade s nariadením Európskeho parlamentu a Rady (EÚ) 2016/679 a akákoľvek výmena alebo zaslanie informácií európskymi orgánmi dohľadu by sa malo vykonať v súlade s nariadením Európskeho parlamentu a Rady (ES) č. 45/2001. (67)Daňové stimuly môžu mať rôzne formy a zohrávajú dôležitú úlohu pri podpore využívania osobných dôchodkových produktov vo viacerých členských štátoch. V mnohých členských štátoch možno na príspevky uhrádzané na osobné dôchodkové produkty uplatniť nejakú formu daňovej úľavy, či už explicitnú alebo implicitnú. (68)Toto nariadenie netreba chápať tak, že zaväzuje členské štáty k tomu, aby na produkty PEPP uplatňovali rovnaké daňové pravidlá, aké by uplatňovali na porovnateľné osobné dôchodkové produkty v rámci svojho vnútroštátneho práva. Pri uplatňovaní zásady národného zaobchádzania, ktorá vyplýva z článkov 21 a 45 ZFEÚ vo výklade Súdneho dvora Európskej únie, by však malo byť možné, aby sa na PEPP, ktorý je objektívne porovnateľný s osobným dôchodkovým produktom distribuovaným v danom členskom štáte, vzťahovala rovnaká daňová úľava, aká sa udeľuje osobnému dôchodkovému produktu v tomto členskom štáte, ak tam sporiteľ PEPP podlieha zdaneniu. Platí to aj vtedy, ak PEPP poskytuje poskytovateľ z iného členského štátu. (69)Po uvedení PEPP na trh sa členské štáty vyzývajú k tomu, aby zohľadnili odporúčanie Komisie (EÚ) 2017/... a aby rozšírili výhody spojené s daňovými zvýhodneniami, ktoré udeľujú vnútroštátnym osobným dôchodkovým produktom, aj na PEPP. (70)Hodnotenie tohto nariadenia by sa okrem iného malo vykonať na základe posúdenia vývoja na trhu (napríklad vznik nových druhov produktov PEPP), ako aj vývoja v iných oblastiach práva Únie a skúseností členských štátov. (71)Týmto nariadením sa rešpektujú základné práva a dodržiavajú zásady uznané najmä v Charte základných práv Európskej únie, predovšetkým právo na ochranu osobných údajov, vlastnícke právo, sloboda podnikania, zásada rovnosti medzi ženami a mužmi a zásada vysokého stupňa ochrany spotrebiteľa. (72)Keďže cieľ tohto nariadenia, a to posilnenie ochrany sporiteľov PEPP a zvýšenie ich dôvery v produkty PEPP vrátane cezhraničnej distribúcie týchto produktov, nie je možné uspokojivo dosiahnuť na úrovni jednotlivých členských štátov, ale z dôvodu jeho dôsledkov ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec toho, čo je nevyhnutné na dosiahnutie tohto cieľa. PRIJALI TOTO NARIADENIE: KAPITOLA I VŠEOBECNÉ USTANOVENIA Článok 1

Predmet úpravy V tomto nariadení sa stanovujú jednotné pravidlá udeľovania povolení, vytvárania a distribúcie osobných dôchodkových produktov distribuovaných v Únii pod označením „celoeurópsky osobný dôchodkový produkt“ alebo „PEPP“ a dohľadu nad nimi. Článok 2

Vymedzenie pojmov

Na účely tohto nariadenia sa uplatňuje toto vymedzenie pojmov: 1.„osobný dôchodkový produkt“ je produkt: a)ktorý je založený na zmluve uzatvorenej dobrovoľne medzi sporiteľom a právnym subjektom; b)ktorého výslovný cieľ sa týka dôchodku; c)ktorým sa zabezpečuje akumulácia kapitálu do dôchodku len s obmedzenými možnosťami predčasne vypovedať zmluvu pred odchodom do dôchodku; d)ktorým sa zabezpečuje príjem na dôchodku; 2.„celoeurópsky osobný dôchodkový produkt (PEPP)“ je dlhodobý sporiaci osobný dôchodkový produkt, ktorý v rámci schváleného plánu PEPP poskytuje regulovaný finančný podnik, ktorému bolo na základe práva Únie udelené povolenie na správu kolektívnych alebo individuálnych investícií alebo úspor, a ktorý si dobrovoľne zakúpil sporiteľ PEPP s výhľadom na dôchodok, bez možnosti alebo s prísne obmedzenou možnosťou predčasnej výplaty; 3.„sporiteľ PEPP“ je: a)retailový klient v zmysle vymedzenia v článku 4 ods. 1 bode 11 smernice Európskeho parlamentu a Rady 2014/65/ES; b)klient, resp. zákazník v zmysle smernice Európskeho parlamentu a Rady 2002/92/ES, ak by sa klient nemohol považovať za profesionálneho klienta v zmysle vymedzenia v článku 4 ods. 1 bode 10 smernice 2014/65/EÚ; 4.„plán PEPP“ je zmluva, dohoda, správcovská listina alebo pravidlá, v ktorých sa stanovuje, ktoré dôchodkové dávky a za akých podmienok sa poskytnú na základe individuálneho plánu dôchodkového sporenia dohodnutého s poskytovateľom PEPP; 5.„účet PEPP“ je osobný dôchodkový účet vedený v mene sporiteľa PEPP alebo poberateľa PEPP, ktorý sa používa na uskutočňovanie transakcií a ktorý umožňuje sporiteľovi PEPP uhrádzať pravidelné príspevky na svoj dôchodok a poberateľovi PEPP poberať dôchodkové dávky; 6.„poskytovanie PEPP“ je vytváranie a distribúcia PEPP; 7.„poberateľ PEPP“ je osoba poberajúca dôchodkové dávky PEPP; 8.„distribúcia PEPP“ sú činnosti spočívajúce v poradenstve, navrhovaní alebo vykonávaní iných prípravných prác vedúcich k uzavretiu zmlúv o poskytnutí PEPP, uzatváraní takýchto zmlúv alebo spolupôsobení pri správe a plnení takýchto zmlúv vrátane poskytovania informácií o jednej alebo viacerých zmluvách týkajúcich sa dôchodku v súlade s kritériami, ktoré si klienti PEPP zvolia prostredníctvom webového sídla alebo iných médií, ako aj zostavenia rebríčka dôchodkových produktov vrátane ceny a porovnania produktov alebo poskytnutie zľavy z ceny zmluvy týkajúcej sa dôchodku, keď klient PEPP môže na konci procesu priamo alebo nepriamo uzatvoriť zmluvu týkajúcu sa dôchodku prostredníctvom webového sídla alebo iných médií; 9.„dôchodkové dávky PEPP“ sú dávky uhrádzané v súvislosti s dosiahnutím alebo očakávaním dosiahnutia veku odchodu do dôchodku. Tieto dávky môžu mať podobu doživotných platieb, dočasných platieb, jednorazovej platby alebo akejkoľvek ich kombinácie; 10.„akumulačná fáza“ je obdobie akumulácie aktív (splácaných súm) na účte PEPP a obvykle trvá dovtedy, kým poberateľ PEPP nedosiahne vek odchodu do dôchodku; 11.„fáza čerpania“ je obdobie čerpania aktív akumulovaných na účte PEPP s cieľom financovať nároky na dôchodok alebo iný príjem; 12.„anuita“ je suma, ktorá sa ako vrátenie investície uhrádza v určených intervaloch počas určitého obdobia, napríklad obdobia života poberateľa PEPP alebo určitý počet rokov; 13.„platby čerpania“ sú možnosťou poberateľov PEPP do určitej výšky pravidelne čerpať ľubovoľné sumy;

14.„poskytovateľ PEPP“ je finančný podnik, ktorému bolo udelené povolenie vytvárať a distribuovať PEPP; 15.„distribútor PEPP“ je finančný podnik, ktorému bolo udelené povolenie distribuovať PEPP, ktoré nevytvoril, ako aj sprostredkovateľ poistenia, zaistenia alebo doplnkového poistenia; 16.„trvanlivý nosič“ je akýkoľvek nástroj, ktorý: a)umožňuje klientovi PEPP uchovávať informácie určené jemu osobne spôsobom dostupným na budúce použitie a počas obdobia zodpovedajúceho účelu týchto informácií a b)umožňuje nezmenenú reprodukciu uložených informácií; 17.„príslušné orgány“ poskytovateľov PEPP sú vnútroštátne orgány, ktoré každý členský štát určil, aby vykonávali dohľad nad poskytovateľmi PEPP; 18.„domovský členský štát poskytovateľa PEPP“ je členský štát, v ktorom má poskytovateľ PEPP svoje sídlo; 19.„hostiteľský členský štát poskytovateľa PEPP“ je členský štát s výnimkou domovského členského štátu, v ktorom poskytovateľ PEPP vytvára alebo distribuuje PEPP; 20.„zložka“ je zložka otvorená v rámci každého jednotlivého účtu PEPP a spĺňajúca právne požiadavky a podmienky na využívanie stimulov, ktoré na účely investovania do PEPP stanoví na vnútroštátnej úrovni členský štát, v ktorom má sporiteľ PEPP pobyt. V súlade s tým môže byť jednotlivec v rámci každej zložky sporiteľom PEPP alebo poberateľom PEPP v závislosti od príslušných právnych požiadaviek pre akumulačnú fázu a fázu čerpania; 21.„kapitál“ sú kumulované kapitálové príspevky a nevyplatený viazaný kapitál, vypočítaný na základe súm investovateľných po odpočítaní všetkých poplatkov, nákladov a výdavkov, ktoré priamo alebo nepriamo znášajú investori; 22.„finančný nástroj“ sú nástroje uvedené v oddiele C prílohy I k smernici 2014/65/EÚ; 23.„depozitár“ je inštitúciou, ktorá zodpovedá za úschovu aktív a dohľad nad dodržiavaním pravidiel pre fondy a príslušných právnych predpisov; 24.„štandardná investičná možnosť“ je investičnou stratégiou uplatňovanou v prípade, že sporiteľ PEPP nevydal žiadne pokyny týkajúce sa spôsobu investovania prostriedkov akumulovaných na jeho účte PEPP; 25.„metódy zmierňovania rizika“ sú metódy na systematické znižovanie rozsahu expozície voči riziku a/alebo pravdepodobnosti jeho výskytu; 26.„zmena poskytovateľov“ je prevod akéhokoľvek kladného zostatku z účtu PEPP na iný účet PEPP od poskytovateľa PEPP inému poskytovateľovi PEPP na žiadosť klienta PEPP, pri ktorom sa môže a nemusí zrušiť pôvodný účet; 27.„poradenstvo“ je poskytovanie osobných odporúčaní sporiteľovi PEPP na jeho žiadosť alebo na podnet poskytovateľa alebo distribútora PEPP v súvislosti s jednou alebo viacerými zmluvami o zakúpení PEPP; 28.„klient PEPP“ je sporiteľ PEPP, potenciálny sporiteľ PEPP a/alebo poberateľ PEPP. Článok 3

Uplatniteľné predpisy Na poskytovanie PEPP sa vzťahuje: a)toto nariadenie;

b)v prípade, že sa tak stanovuje v tomto nariadení, ustanovenia zmluvy o poskytnutí PEPP uzatvorenej medzi sporiteľom PEPP a poskytovateľom PEPP; c)vo veciach neupravených v tomto nariadení alebo vo veciach upravených týmto nariadením iba čiastočne vo zvyšnej časti, ktorá nie je upravená: i)ustanoveniami právnych predpisov prijatých členskými štátmi pri vykonávaní opatrení EÚ týkajúcich sa osobitne PEPP; ii)ustanoveniami právnych predpisov členských štátov, ktoré by sa vzťahovali na porovnateľný osobný dôchodkový produkt vytvorený a distribuovaný v súlade s právom členského štátu, v ktorom má sídlo subjekt, ktorý produkt vytvoril. KAPITOLA II

POVOLENIE Článok 4

Povolenie 1.PEPP možno vytvoriť a distribuovať v Únii len v prípade, že preň udelil povolenie Európsky orgán pre poisťovníctvo a dôchodkové poistenie zamestnancov (ďalej len „EIOPA“) v súlade s týmto nariadením. 2.Povolenie pre PEPP je platné vo všetkých členských štátoch. Držiteľ povolenia je oprávnený vytvárať a distribuovať PEPP v súlade s týmto povolením od EIOPA. Článok 5

Žiadosť o udelenie povolenia pre PEPP 1.Žiadosť o udelenie povolenia pre PEPP môžu podať len tieto finančné podniky: a) úverové inštitúcie, ktorým bolo udelené povolenie v súlade so smernicou Európskeho parlamentu a Rady 2013/36/EÚ; b)poisťovne, ktorým bolo udelené povolenie v súlade so smernicou Európskeho parlamentu a Rady 2009/138/ES a ktoré poskytujú priame životné poistenie podľa článku 2 ods. 3 a prílohy II smernice 2009/138/ES; c)inštitúcie zamestnaneckého dôchodkového zabezpečenia, ktoré boli registrované alebo ktorým bolo udelené povolenie v súlade so smernicou Európskeho parlamentu a Rady 2016/2341/EÚ; d)investičné spoločnosti, ktorým bolo udelené povolenie v súlade so smernicou 2014/65/EÚ a ktoré poskytujú službu riadenia portfólia alebo investičné poradenstvo; e)investičné spoločnosti alebo správcovské spoločnosti, ktorým bolo udelené povolenie v súlade so smernicou Európskeho parlamentu a Rady 2009/65/ES; f)správcovia alternatívnych investičných fondov (AIF), ktorým bolo udelené povolenie v súlade so smernicou Európskeho parlamentu a Rady 2011/61/EÚ. 2.Finančné podniky uvedené v odseku 1 predložia EIOPA žiadosť o udelenie povolenia pre PEPP. Žiadosť musí obsahovať: a)informácie o štandardných zmluvných podmienkach, ktoré sa majú navrhovať sporiteľom PEPP; b)informácie o totožnosti žiadateľa a jeho súčasné a predchádzajúce finančné skúsenosti a história;

c)totožnosť osôb, ktoré budú v skutočnosti riadiť činnosť tvorby a/alebo distribúcie PEPP; d)informácie o opatreniach týkajúcich sa riadenia portfólia a rizík a správy vo vzťahu k PEPP; e)informácie o investičných stratégiách, rizikovom profile a ostatných charakteristických znakoch PEPP; f)zoznam členských štátov, v ktorých chce žiadateľ o PEPP predávať PEPP; g)prípadné informácie o totožnosti depozitára; h)opis informácií, ktoré sa majú sprístupniť sporiteľom PEPP vrátane opisu mechanizmov na riešenie sťažností predložených sporiteľmi PEPP; i) dôkaz o udelení povolenia žiadateľovi alebo o jeho registrácii v súlade s príslušným právnym predpisom Únie uvedeným v odseku 1 a identifikácia príslušného orgánu, ktorý tak urobil. 3.EIOPA môže požiadať o vysvetlenie a dodatočné informácie v súvislosti s dokumentáciou a informáciami poskytnutými podľa odseku 1. 4.EIOPA môže požiadať príslušný orgán finančného podniku, ktorý požiadal o udelenie povolenia, o vysvetlenie a informácie v súvislosti s dokumentáciou uvedenou v odseku 2. Príslušný orgán odpovie na žiadosť v lehote desiatich pracovných dní odo dňa, v ktorom mu bola doručená žiadosť od EIOPA. 5.Akékoľvek následné úpravy dokumentácie a informácií uvedených v odsekoch 1 a 2 sa bezodkladne oznámia EIOPA. Článok 6

Podmienky udeľovania povolení pre PEPP 1.EIOPA udelí povolenie pre PEPP v lehote dvoch mesiacov odo dňa predloženia úplnej žiadosti len v prípade, že sú k úplnej spokojnosti EIOPA splnené tieto podmienky: a)žiadateľ spĺňa podmienky stanovené v tomto nariadení; b)príslušný orgán udelil žiadateľovi povolenie vytvoriť produkt v súlade s tým druhom investičných stratégií, na ktoré sa vzťahuje toto nariadenie; c)navrhovaný PEPP spĺňa všetky požiadavky podľa tohto nariadenia; d)navrhovaný PEPP je založený na investičnej stratégii umožňujúcej dosiahnutie výsledku pre dôchodok, ktorý sa uvádza v navrhovaných zmluvných podmienkach. 2.Pred prijatím rozhodnutia o žiadosti EIOPA uskutoční konzultáciu s príslušným orgánom žiadateľa. 3.EIOPA oznámi žiadateľovi dôvody každého odmietnutia udeliť povolenie pre PEPP. 4.EIOPA zruší povolenie udelené pre PEPP v prípade, že sa prestali spĺňať podmienky pre udelenie tohto povolenia. 5.EIOPA každý štvrťrok informuje príslušné orgány finančných podnikov uvedených v článku 5 ods. 1 o rozhodnutiach o udelení povolenia, o odmietnutí udeliť povolenie alebo o zrušení povolenia podľa tohto nariadenia.

6.EIOPA zabezpečí koordináciu s európskym orgánom dohľadu (Európskym orgánom pre bankovníctvo) zriadeným nariadením (EÚ) č. 1093/2010 a európskym orgánom dohľadu (Európskym orgánom pre cenné papiere a trhy) zriadeným nariadením (EÚ) č. 1095/2010 a zašle im informácie na účely plnenia ich úloh. Článok 7

Označenie a premena 1.Označenie „PEPP“ alebo „celoeurópsky osobný dôchodkový produkt“ v súvislosti s osobným dôchodkovým produktom možno používať len v prípade, že EIOPA udelil povolenie na distribúciu osobného dôchodkového produktu pod označením „PEPP“ v súlade s týmto nariadením. 2.Existujúce osobné dôchodkové produkty môžu byť zmenené na PEPP po udelení povolenia od EIOPA. 3.Poskytovatelia PEPP nesmú PEPP premeniť na osobné dôchodkové produkty, na ktoré sa toto nariadenie nevzťahuje. Článok 8

Distribúcia PEPP 1.Finančné podniky uvedené v článku 5 ods. 1 môžu distribuovať PEPP, ktorý nevytvorili, na základe povolenia na distribúciu udeleného príslušnými orgánmi svojho domovského členského štátu. 2.Sprostredkovatelia poistenia registrovaní v súlade so smernicou Európskeho parlamentu a Rady 2016/97/EÚ sú oprávnení distribuovať PEPP, ktoré nevytvorili. Článok 9

Prudenciálny režim vzťahujúci sa na rôzne druhy poskytovateľov Poskytovatelia PEPP a distribútori PEPP musia po celý čas dodržiavať ustanovenia tohto nariadenia, ako aj príslušný prudenciálny režim, ktorý sa na nich vzťahuje podľa právnych predpisov uvedených v článku 5 ods. 1. Článok 10

Centrálny verejný register EIOPA vedie centrálny verejný register, v ktorom je identifikovaný každý PEPP, pre ktorý bolo udelené povolenie podľa tohto nariadenia, poskytovateľ tohto PEPP a príslušný orgán poskytovateľa PEPP. Register je verejne prístupný v elektronickej podobe. KAPITOLA III

CEZHRANIČNÉ POSKYTOVANIE A PRENOSNOSŤ PEPP ODDIEL I

SLOBODA POSKYTOVAŤ SLUŽBY A SLOBODA USADIŤ SA Článok 11

Uplatňovanie slobody poskytovať služby a slobody usadiť sa poskytovateľmi a distribútormi PEPP PEPP môžu na území hostiteľského členského štátu poskytovať poskytovatelia PEPP a distribuovať distribútori PEPP na základe slobody poskytovať služby alebo slobody usadiť sa, pokiaľ tak robia v súlade s príslušnými predpismi a postupmi stanovenými v právnych predpisoch Únie, ktoré sa na ne vzťahujú, ako sa uvádza v článku 5 ods. 1 alebo v článku 8 ods. 2, alebo na ich základe. ODDIEL II

PRENOSNOSŤ Článok 12

Služba prenosnosti

1.Služba prenosnosti umožňuje sporiteľom PEPP pri zmene ich bydliska presťahovaním sa do iného členského štátu naďalej prispievať do PEPP, na ktorý už uzatvorili zmluvu so svojím poskytovateľom. 2.V prípade využitia služby prenosnosti si sporitelia PEPP môžu ponechať všetky výhody a stimuly, ktoré poskytol poskytovateľ PEPP a ktoré sú spojené s pokračujúcim investovaním do rovnakého PEPP. Článok 13

Poskytovanie služby prenosnosti 1.Poskytovatelia PEPP poskytujú službu prenosnosti sporiteľom PEPP, ktorí u nich majú účet PEPP a ktorí o túto službu požiadali. 2.Pri ponúkaní PEPP poskytovateľ PEPP alebo distribútor PEPP poskytnú potenciálnym sporiteľom PEPP informácie o tom, ktoré vnútroštátne zložky sú ihneď k dispozícii. 3.Najneskôr tri roky po nadobudnutí účinnosti tohto nariadenia sa na základe žiadosti určenej poskytovateľovi PEPP budú pre každý PEPP ponúkať vnútroštátne zložky pre všetky členské štáty. Článok 14

Zložky PEPP Bez toho, aby bola dotknutá lehota podľa článku 13 ods. 3, poskytovatelia PEPP zabezpečia, že v rámci každého jednotlivého účtu PEPP sa bude dať otvoriť nová zložka v súlade s právnymi požiadavkami a podmienkami na využívanie stimulov, ktoré na vnútroštátnej úrovni pre PEPP stanovil členský štát, do ktorého sa sporiteľ PEPP sťahuje. Článok 15

Otvorenie novej zložky 1.Bez toho, aby bola dotknutá lehota podľa článku 13 ods. 3, poskytovateľ PEPP bezodkladne po tom, ako bude informovaný o zámere sporiteľa PEPP uplatniť svoje právo mobility medzi členskými štátmi, informuje sporiteľa PEPP o možnosti otvoriť novú zložku v rámci účtu sporiteľa PEPP a o lehote, v ktorej možno túto zložku otvoriť. 2.Na uplatnenie tejto možnosti sporiteľ PEPP predloží poskytovateľovi PEPP žiadosť, ktorá bude obsahovať tieto informácie: a)nový členský štát pobytu sporiteľa PEPP; b)dátum, od ktorého by investície mali smerovať do novootvorenej zložky; c)akékoľvek dôležité informácie o možných zmenách v prijatej investičnej stratégii alebo iných prvkoch. 3.Najneskôr tri mesiace po prijatí žiadosti podľa odseku 2 poskytovateľ PEPP poskytne sporiteľovi PEPP bezplatne úplné informácie a poradenstvo podľa kapitoly IV, oddielov II a III, pokiaľ ide o podmienky vzťahujúce sa na novú zložku. 4.Nová zložka sa otvorí podpísaním novej zmluvy alebo zmenou existujúcej zmluvy medzi sporiteľom PEPP a poskytovateľom PEPP v súlade s uplatniteľným zmluvným právom. Dátum otvorenia sa stanoví v zmluve alebo, ak zmluva takéto ustanovenie nebude obsahovať, nová zložka sa bude považovať za otvorenú v deň podpísania zmluvy alebo jej zmeny. Článok 16

Prevod nadobudnutých práv medzi zložkami PEPP 1.Poskytovateľ PEPP navrhne sporiteľovi PEPP na jeho žiadosť zabezpečenie prevodu akumulovaných aktív medzi rôznymi zložkami účtu PEPP, aby mohli byť všetky aktíva konsolidované v rámci jednej zložky. 2.Prevod aktív podľa odseku 1 je možný bez vecnej redemácie týchto aktív. Článok 17

Poskytovanie informácií o prenosnosti vnútroštátnym orgánom

1.Všetky zmluvné dojednania na účely poskytovania služby prenosnosti poskytovateľ PEPP oznámi príslušnému vnútroštátnemu orgánu, ktorý nad ním vykonáva prudenciálny dohľad. 2.Informácie podľa odseku 1 sa uložia elektronicky v centrálnej databáze vedenej vnútroštátnym orgánom dohľadu v lehote jedného mesiaca po otvorení novej zložky, pričom budú zahŕňať aspoň: a)identifikáciu zložky (meno poskytovateľa PEPP, príslušné vnútroštátne právne predpisy, dátum otvorenia zložky); b)sumu prípadných prevedených aktív; c)spôsob prevodu (s vecnou redemáciou prevedených aktív alebo bez nej). KAPITOLA IV

DISTRIBÚCIA A POŽIADAVKY NA INFORMÁCIE ODDIEL I

Všeobecné ustanovenia Článok 18

Všeobecná zásada Pri vykonávaní distribučných činností týkajúcich sa PEPP konajú poskytovatelia PEPP a distribútori PEPP vždy čestne, spravodlivo a odborne v súlade s najlepšími záujmami svojich klientov. Článok 19

Režim distribúcie vzťahujúci sa na rôzne druhy poskytovateľov a distribútorov PEPP Na účely distribúcie PEPP konajú rôzne typy poskytovateľov a distribútorov PEPP v súlade s týmito pravidlami: a)distribútori poistenia vymedzení v článku 2 ods. 1 bode 8 smernice (EÚ) č. 2016/97 konajú v súlade s príslušnými vnútroštátnymi právnymi predpismi, ktorými sa vykonávajú pravidlá stanovené v kapitolách V a VI uvedenej smernice týkajúcej sa distribúcie investičných produktov založených na poistení, spolu s akýmikoľvek priamo uplatniteľnými právnymi predpismi Únie prijatými na základe uvedených pravidiel v súvislosti s distribúciou týchto produktov, ako aj s ustanoveniami článkov 18, 19, 21 až 23 a 27 až 32 tejto kapitoly; b)investičné firmy uvedené v článku 4 ods. 1 bode 1 smernice 2014/65/EÚ konajú v súlade s príslušnými vnútroštátnymi právnymi predpismi, ktorými sa vykonávajú pravidlá uvádzania finančných nástrojov na trh a ich distribúcie stanovené v článku 16 ods. 3 prvom pododseku a v článkoch 23, 24 a 25 uvedenej smernice, spolu s akýmikoľvek priamo uplatniteľnými právnymi predpismi Únie prijatými na základe uvedených ustanovení, ako aj s ustanoveniami článkov 18, 19, 21 až 23 a 27 až 32 tejto kapitoly; c)všetci ostatní poskytovatelia a distribútori PEPP konajú v súlade so všetkými ustanoveniami tejto kapitoly. Článok 20

Stimuly Pokiaľ ide o úhradu alebo prijatie poplatkov alebo odmien, alebo poskytnutie alebo prijatie nepeňažných výhod v súvislosti s distribúciou PEPP akejkoľvek strane alebo akoukoľvek stranou s výnimkou sporiteľa PEPP alebo osoby konajúcej v mene sporiteľa PEPP, poskytovatelia alebo distribútori PEPP uvedení v článku 19 písm. c) tohto nariadenia konajú v súlade s príslušnými vnútroštátnymi právnymi predpismi, ktorými sa vykonávajú pravidlá pre investičné spoločnosti stanovené v článku 24 ods. 7 písm. b) a článku 24 ods. 9 smernice 2014/65/EÚ. Na účely tohto článku sa odkaz na článok 23 smernice 2014/65/EÚ v článku 24 ods. 9 tejto smernice vykladá ako odkaz na článok 18 tohto nariadenia. Článok 21

Elektronická distribúcia a iné trvanlivé nosiče Všetky dokumenty a informácie podľa tejto kapitoly sa klientom PEPP poskytnú elektronicky za predpokladu, že klient PEPP má možnosť uchovávať takéto informácie spôsobom umožňujúcim budúci prístup k nim a počas obdobia primeraného na účely týchto informácií a že daný nástroj umožňuje nezmenenú reprodukciu uchovávaných informácií. Na požiadanie poskytovatelia a distribútori PEPP poskytnú uvedené dokumenty a informácie bezplatne aj na inom trvanlivom nosiči.

Článok 22

Požiadavky týkajúce sa dohľadu nad produktmi a ich správy 1.Poskytovatelia PEPP majú zavedený, uplatňujú a preverujú postup na schvaľovanie každého PEPP alebo na dôležité úpravy existujúceho PEPP pred jeho distribúciou klientom PEPP. Schvaľovací proces produktu musí byť pre PEPP vhodný a primeraný jeho povahe. V rámci schvaľovacieho procesu produktu sa vymedzí určený cieľový trh pre každý PEPP a zabezpečí posúdenie všetkých relevantných rizík pre tento určený cieľový trh, ako aj to, aby zamýšľaná distribučná stratégia zodpovedala určenému cieľovému trhu a aby sa prijali primerané opatrenia s cieľom zaistiť, aby sa PEPP distribuoval na určený cieľový trh. Poskytovateľ PEPP musí rozumieť PEPP, ktorý poskytuje, a pravidelne ho preverovať, pričom prihliada na akúkoľvek udalosť, ktorá by mohla významne ovplyvniť potenciálne riziko pre určený cieľový trh, aby posúdil aspoň to, či PEPP naďalej zodpovedá potrebám určeného cieľového trhu a či je zamýšľaná distribučná stratégia naďalej vhodná. Poskytovatelia PEPP sprístupnia distribútorom PEPP všetky príslušné informácie o PEPP a o schvaľovacom procese produktu vrátane určeného cieľového trhu PEPP. Distribútori PEPP majú zavedené vhodné mechanizmy na získavanie informácií uvedených v piatom pododseku a na pochopenie charakteristických znakov a určeného cieľové trhu každého PEPP. 2.Postupmi, procesmi a mechanizmami uvedenými v tomto článku nie sú dotknuté žiadne ďalšie požiadavky podľa tohto nariadenia alebo požiadavky uplatňované na základe tohto nariadenia, a to ani tie, ktoré sa týkajú uverejňovania informácií, vhodnosti alebo primeranosti, identifikácie a riadenia konfliktu záujmov, ako aj odmeňovania. ODDIEL II

INFORMÁCIE PRED UZAVRETÍM ZMLUVY Článok 23

Dokument s kľúčovými informáciami o PEPP 1.Pred tým, ako sa PEPP ponúkne sporiteľom PEPP, poskytovateľ PEPP vypracuje pre tento produkt dokument s kľúčovými informáciami o PEPP v súlade s požiadavkami podľa tejto kapitoly a tento dokument uverejní na svojom webovom sídle. 2.Poskytovatelia PEPP a distribútori PEPP konajú v súlade s článkom 5 ods. 2 a článkami 6 až 18 nariadenia (EÚ) č. 1286/2014. 3.Okrem informácií uvedených v článku 8 ods. 3 písm. c) nariadenia (EÚ) č. 1286/2014 sa v oddiele s názvom „O aký produkt ide?“ uvedú tieto informácie: i)opis dôchodkových dávok a rozsahu, v akom sa zaručujú; ii)akékoľvek minimálne alebo maximálne obdobie účasti v pláne PEPP; iii)vek odchodu do dôchodku; iv)všeobecné informácie o službe prenosnosti vrátane informácií o zložkách; v)všeobecné informácie o službe zmeny poskytovateľa a odkaz na osobitné informácie o službe zmeny poskytovateľa podľa článku 50; vi) dostupné informácie týkajúce sa výkonnosti investičnej politiky z hľadiska environmentálnych a sociálnych faktorov a faktorov týkajúcich sa správy; vii) právo rozhodné pre zmluvu o PEPP, ak si zmluvné strany nemôžu slobodne vybrať právo, alebo právo, ktoré navrhuje použiť poskytovateľ PEPP, ak si zmluvné strany môžu slobodne vybrať rozhodné právo.

4.Okrem dokumentu s kľúčovými informáciami o PEPP poskytovatelia PEPP a distribútori PEPP poskytnú potenciálnym sporiteľom PEPP odkazy na akékoľvek správy o solventnosti a finančnej situácii poskytovateľa PEPP, čím sa im umožní jednoduchý prístup k týmto informáciám. 5.Potenciálnym sporiteľom PEPP sa takisto poskytnú informácie o minulej výkonnosti investícií súvisiacich s plánom PEPP vzťahujúce sa aspoň na obdobie piatich rokov alebo, ak daný plán existuje menej ako päť rokov, vzťahujúce sa na všetky roky, počas ktorých plán existuje, ako aj informácie o štruktúre nákladov, ktoré znášajú sporitelia PEPP a poberatelia PEPP. 6.S cieľom zabezpečiť jednotné uplatňovanie tohto článku európske orgány dohľadu (Európsky orgán pre bankovníctvo, Európsky orgán pre cenné papiere a trhy a EIOPA) prostredníctvom Spoločného výboru európskych orgánov dohľadu vypracujú návrh vykonávacích technických predpisov, v ktorých sa uvedú podrobnosti o predkladaní a obsahu každej z informácií uvedených v odsekoch 3 a 4 spolu s požiadavkami potrebnými na predkladanie týchto informácií v štandardizovanom formáte umožňujúcom porovnanie. Pri vypracovaní návrhu vykonávacích technických predpisov európske orgány dohľadu vezmú do úvahy rôzne typy PEPP, rozdiely medzi nimi a schopnosti sporiteľov PEPP, ako aj vlastnosti PEPP, aby si sporitelia PEPP mohli vybrať spomedzi rôznych príslušných investícií alebo iných možností, ktoré produkt poskytuje, vrátane prípadov, keď sa tento výber môže uskutočniť v rôznom čase alebo sa môže v budúcnosti zmeniť. Európske orgány dohľadu predložia tento návrh vykonávacích technických predpisov Komisii do ... . Komisii sa udeľuje právomoc prijať vykonávacie technické predpisy uvedené v prvom pododseku v súlade s článkom 15 nariadenia (EÚ) č. 1093/2010, nariadenia (EÚ) č. 1094/2010 a nariadenia (EÚ) č. 1095/2010. Článok 24

Uverejnenie informácií týkajúcich sa distribúcie 1.V primeranom čase pred uzavretím zmluvy súvisiacej s PEPP poskytovatelia alebo distribútori PEPP uvedení v článku 19 písm. c) tohto nariadenia poskytnú sporiteľom PEPP alebo potenciálnym sporiteľom PEPP najnovšie informácie týkajúce sa zmluvy o PEPP a o sebe podľa článku 19 a článku 29 ods. 1 prvého pododseku písm. a) a c) smernice (EÚ) č. 2016/97 súvisiacej s poistnými zmluvami a sprostredkovateľmi poistenia. 2.Informácie uvedené v odseku 1 sa poskytnú v štandardizovanom formáte umožňujúcom porovnanie a v zrozumiteľnej forme tak, aby sporitelia PEPP dokázali primerane pochopiť povahu a riziká týkajúce sa ponúkaného PEPP a následne urobiť informované investičné rozhodnutia. 3.Komisia je splnomocnená v súlade s článkom 62 prijímať delegované akty s cieľom určiť kritériá, z ktorých bude vychádzať štandardizovaný formát uvedený v odseku 2. Oddiel III

Poradenstvo a postupy predaja v prípade neposkytnutia poradenstva Článok 25

Určenie požiadaviek a potrieb a poskytovanie poradenstva 1.Pred uzavretím zmluvy týkajúcej sa PEPP poskytovateľ alebo distribú